Luka 12 AKKDC08 - O tuma na, jamaba tagara lajɛn fɔɔ u - Bible Search\nGundo bɛɛ bena bɔ kɛnɛ kan\n1- O tuma na, jamaba tagara lajɛn fɔɔ u tun be ɲɔgɔn seen dɔn cayakojugu fɛ. Yezu y'a daminɛ k'a fɔ a ka kalandenw ye fɔlɔ ko: «Aw k'aw yɛrɛ kɔlɔsi *Fariziɲɛw ka burufununan ma, min ye filankafɔya ye. 2- Fɛndogonin si te yen min tena ye. Gundo si te yen min tena bɔ kɛnɛ kan, 3bari aw mana fɛɛn o fɛɛn fɔ dogo la, o bena mɛn kɛnɛ kan. Aw mana fɛɛn o fɛɛn fɔ ɲɔgɔn ye tulo kɔrɔ soo kɔnɔ, o wango bena la sanbon kan.\nAn ka kan ka siran jɔn ɲa?\n4«Aw minw ye ne teriw ye, ne b'a fɔ aw ye ko mɔgɔ minw be mɔgɔ faga n'u te se ka dɔ wɛrɛ kɛ a la o kɔ, aw kana siran olu ɲa. 5Aw ka kan ka siran min ɲa, ne bena o fɔ aw ye. See be min ye ka mɔgɔ nii minɛ, o kɔ, a be se k'a fili jahanama kɔnɔ, aw ka siran ale lo ɲa.\n6«Mɔgɔ te kɔnɔnin duuru feere pɔpɔrɔ fila la wa? K'a sɔrɔ Ala te ɲinɛ olu si kɔ. 7Hali aw kunsigi yɛrɛ, Ala b'o bɛɛ daa lɔn. O la, aw kana siran. Aw ka fisa ni kɔnɔninw ye.\nKa sɔn, walima ka ban Yezu ma\n8«Ne b'a fɔ aw ye ko ni mɔgɔ min y'a fɔ mɔgɔw ɲana ko ale ye ne ka mɔgɔ ye, Mɔgɔ Dencɛ fana ben'a fɔ Ala ka mɛlɛkɛw ɲana k'o tigi ye a ka mɔgɔ ye. 9Nga ni mɔgɔ min banna ne la mɔgɔw ɲana, ne fana bena ban o tigi la Ala ka mɛlɛkɛw ɲana.\n10- «Mɔgɔ o mɔgɔ mana Mɔgɔ Dencɛ tɔgɔ cɛn, o tigi bena o yafa sɔrɔ. Nga ni mɔgɔ min ye Nii Senuman tɔgɔ cɛn, o tigi kɔni tena o yafa sɔrɔ.\n11- «N'u y'aw minɛ tuma min na ka taga n'aw ye kalansow kɔnɔ, walima kititigɛlaw fɛ, walima faamaw ɲafɛ, aw bena min kɛ k'u jaabi, walima aw bena min fɔ ka tiɲɛ sɔrɔ, aw hakili kana ɲagami o la. 12Nii Senuman bena aw ka fɔta don aw daa la o yɔrɔnin bɛɛ.»\nNafolotigi naloman talen\n13Cɛɛ dɔ y'a kaan to Yezu ma jama cɛma ko: «Karamɔgɔ, a fɔ n kɔrɔcɛ ye ko a k'a to an b'an faa cɛɛn tilan.»\n14Yezu y'a jaabi ko: «Cɛɛ, jɔn ye ne sigi ka kɛ aw ka koow kititigɛla ye? Walima ka kɛ aw ka cɛɛn tilanbaga ye?» 15O kɔ, Yezu y'a fɔ jama ye ko: «Aw k'aw yɛrɛ kɔlɔsi nafoloko hamikojugu ma, bari hali ni nafolo ka ca mɔgɔ fɛ cogo o cogo, o te se ka kɛ a tigi nii suturanin ye.»\n16O la, a ye talen la u ye ko: «Nafolotigi dɔ tun be yen, a ka foro ɲana kosɔbɛ. 17A y'a fɔ a yɛrɛ kɔnɔ ko: ‹Ne bena n ka suman don yɔrɔ min na, o te yen. Ne do bena mun kɛ?› 18O kɔ, a y'a fɔ ko: ‹Ne bena min kɛ, ne y'o lɔn. N bena n ka bondow ci, ka belebelebaw lɔ. O la, ne bena n ka suman ni n ka bololafɛnw bɛɛ lajɛn olu kɔnɔ. 19O kɔ, n be lafiɲɛ, ka dumuni kɛ, ka minni kɛ, ka n nisɔn diya, bari saan damani dumunifɛn be n fɛ ka ban.› 20Nga Ala y'a fɔ a ye ko: ‹I naloman, bii suu nin na yɛrɛ, n bena n ka kalifa minɛ i la. O tuma na, i ye nafolo min bɛɛ lajɛn ka sɔrɔ, o bena kɛ jɔn ta ye?› »\n21Yezu y'a fɔ ko: «Mɔgɔ min be nafolo lajɛn a yɛrɛ ye ka Ala to yen, o ɲɔgɔn le ben'a tigi sɔrɔ.»\nAla ka kɛ an jigi ye\n22O kɔ, Yezu y'a fɔ a ka kalandenw ye ko: «O kama, n b'a fɔ aw ye ko aw kana hami aw ka baloko la ko aw bena mun dumu? Aw kana hami aw ka fɛɛrɛbɔko la, ko aw bena mun don? 23Bari aw nii koo ka gwɛlɛ ni dumuniko ye, fari koo ka gwɛlɛ ni faniko ye. 24Aw ye kaankaanw ka koo jati k'a filɛ. U te danni kɛ, u te suman tigɛ. Bondo t'u fɛ. Nga Ala b'u balo. Aw man fisa ni kɔnɔw ye pewu wa? 25Aw la, jɔn be se ka tile kelen dama fara a sii kan hami fɛ? 26Ayiwa, min ye kofitini ye, n'aw te se k'o kɛ, mun na aw be hami koo tɔw la? 27- Aw ka binfeerenw ka cɛɲa filɛ. U te baara kɛ, u te kɔɔri fana parata. Ne b'a fɔ aw ye ko masacɛ Solomani n'a ka faamaya bɛɛ, a ma fani sɔrɔ min ka cɛɲa ye feeren nunu ta bɔ. 28Biin min be kongo kɔnɔ, ni tasuma ben'a jɛni sini, ni Ala b'a janto o la ten, a ten'a janto aw la ka tɛmɛ o kan wa? Jigitan nunu!\n29«Aw bena fɛɛn min dumu, walima aw bena fɛɛn min min, aw kana aw hakili ɲagami o sɔrɔko la. 30Alalɔnbaliw le be o fɛɛnw bɛɛ ɲini. Nga aw Faa b'aw makoyafɛnw lɔn. 31Aw ka Ala ka masaya ɲini fɔlɔ, n'o kɛra, Ala bena fɛɛn tɔw d'aw ma.\n32«Aw kɛra i n'a fɔ sagakulufitini. O n'a ta bɛɛ, aw kana siran, bari a diyara aw Faa ye k'a ka masaya d'aw ma.\n33«Aw k'aw bololafɛnw feere k'a wari tilan fantanw cɛ. Nafolo min be Ala fɛ sankolo la, aw k'o ɲini. O nafolo nin te cɛn ka ye, a te ban, soonw te se yen, bagabaga te se k'a cɛn. 34Aw ka nafolo be yɔrɔ min na, aw ka miiriya be o yɔrɔ la fana.\nAw labɛnnin ka to tuma bɛɛ\n35- «Aw k'aw cɛɛ siri, k'aw ka fitinɛ mananin minɛ aw bolo. 36- Aw ka kɔnɔni kɛ i n'a fɔ baaraden dɔw, minw b'u kuntigi kɔsegitɔ kɔnɔna ka bɔ kɔɲɔya la. N'a kɔsegira tuma o tuma ka daa gosi, u be daa yɛlɛ a ye. 37Tiɲɛ na, ne b'a fɔ aw ye ko, ni baaraden minw kuntigi kɔsegitɔ nana u sɔrɔ kɔnɔni na, u ka kuntigi yɛrɛ bena baarakɛfaniw don ka dumuniko ɲanabɔ u ye. 38N'u kuntigi kɔsegira dugutilama, walima dondo kasituma na ka n'u sɔrɔ kɔnɔni na, u bena nisɔndiya. 39Aw b'a lɔn ko ni sotigi tun be soon nawaati lɔn, a tun ben'a bali ka don a ka soo kɔnɔ. 40Aw fana labɛnnin ka kan ka to, bari aw te miiri waati min koo la, o waati la, Mɔgɔ Dencɛ bena na.»\nBaaradenɲuman ka sara\n41O tuma na, Piyɛri ye Yezu ɲininga ko: «Matigi, i ka talen nin ɲaa sinnin be anw kalandenw le ma wa, walima mɔgɔ bɛɛ lo?»\n42Matigi y'a jaabi ko: «Baaraden tilennin hakiliman jumɛn be yen, n'a kuntigi y'a sigi a ka baaraden tɔw kunna waasa a ka dumuni d'u ma a diwaati la? 43N'a kuntigi kɔsegira ka n'a sɔrɔ a b'o baara nin na, baaraden nin bena boɲa sɔrɔ. 44Tiɲɛ na, n b'a fɔ aw ye ko a kuntigi ben'a ka nafolo bɛɛ ɲamɔgɔya don a bolo. 45Nga ni baaraden nin miirila ko a kuntigi tena kɔsegi joona, o la, n'a y'a daminɛ ka to ka baaraden tɔw bugɔ, ka to dumunibaba la, ani ka to dɔrɔbaba min na, 46o baaraden te miiri loon min, ni waati min koo la, o loon yɛrɛ le la, a kuntigi bena na. A bena o baaraden nin bɔ yen k'a tɔɔrɔ mɔgɔ tilenbaliw tɔɔrɔcogo la.\n47«Baaraden min b'a kuntigi sago lɔn, n'a te jija k'o kɛ, a kuntigi ben'a bugɔ kosɔbɛ. 48Nga ni baaraden min t'a kuntigi sago lɔn, n'a ye kokolon dɔ kɛ min b'a bugɔkun bɔ, a kuntigi ben'a bugɔ dɔɔni dɔrɔn. O la, Ala ye fɛɛn caaman di mɔgɔ min ma, a bena caaman ɲini o tigi fɛ. A ye fɛɛn caaman kalifa min ma, a bena caaman koo ɲininga o tigi fɛ.\nMɔgɔw bena wili ɲɔgɔn kama\n49«Ne nana ni tasuma le ye diɲɛ na. N b'a fɛ o tasuma nin ka mana kabini sisan. 50- Ne ka kan ka tɛmɛ batizeli dɔ fɛ. Ne kɔrɔtɔnin b'o tɔɔrɔ nin kɔnɔna.\n51«Aw ɲana ko ne nana ni hɛrɛ ye wa? Ayi! Ne b'a fɔ aw ye ko ne nana faranni don mɔgɔw cɛ. 52O le y'a to kabini sisan, soo min kɔnɔ mɔgɔw ye duuru ye, u bena faran. Mɔgɔ saba bena wili mɔgɔ fila kama. Mɔgɔ fila bena wili mɔgɔ saba kama. 53- Faa bena wili a dencɛ kama, dencɛ bena wili a faa kama. Baa bena wili a denmuso kama, denmuso bena wili a baa kama. Bamuso bena wili a yɛrɛ dencɛ muso kama, dencɛ muso bena wili a biranmuso kama.»\nKa taamasiɲɛw kɔrɔ lɔn\n54Yezu y'a fɔ jama ye fana ko: «Ni aw ye sankaba wilitɔ ye kɔrɔn fɛ, aw b'a fɔ o yɔrɔnin bɛɛ ko saan bena na. A do bena na tiɲɛ na. 55Ni fɔɲɔ be fiyɛra ka bɔ kɔgɔdugu ɲafan fɛ, aw b'a fɔ ko yɔrɔ bena wusu. A do bena kɛ tiɲɛ na. 56Aw be se ka dugukolo ni sankolo filɛ ka waati cogoya faamu. Ala be koo minw kɛra aw cɛma sisan, mun na aw te olu faamu? Naloman nunu!\nBɛɛn ɲini n'i kɛlɛɲɔgɔn ye\n57«Mun na aw te miiri aw yɛrɛ ma ka koɲuman kɛ? 58Ni koo dɔ be e ni mɔgɔ dɔ cɛ, n'o tigi b'a fɛ ka taga n'i ye faamaso, e k'i jija ka bɛɛn ɲini n'a ye n'aw ma se faamaw fɛ, janko a kana taga i don faamaw bolo, olu kana i don polisiw bolo, polisiw kana i don kaso la. 59N b'a fɔ i ye ko i tena bɔ kaso la n'e m'i ka juru nin bɛɛ sara.»


Mas fɔlɔ 8 AKKDC08 - O kɔ, masacɛ Solomani ye - Bible Search\nMas fɔlɔ 7 Mas fɔlɔ 9\nMas fɔlɔ 8\nLayidu taamasiɲɛ kɛsu tako\n(Lok 2nan 5.2—6.2)\n1- O kɔ, masacɛ Solomani ye Isirayɛlideen tan ni fila nunu kɔmɔgɔw bɛɛ ɲamɔgɔw, ni Isirayɛli cɛkɔrɔbaw, n'u ka gwatigiw bɛɛ lajɛn ale fɛ Zeruzalɛmu, janko u ka Masaba ka layidu taamasiɲɛ kɛsu ta Dawuda ka ciin kɔnɔ min ye *Siyɔn ye ka na n'a ye. 2- U bɛɛ nana ɲɔgɔn lajɛn masacɛ Solomani fɛ, kalo wolonwulanan na, min ye *Etanimu kalo ye, *Gwatakɔrɔsigi ɲanagwɛ la. 3Isirayɛli cɛkɔrɔbaw bɛɛ sera tuma min na, sarakalasebagaw ye kɛsu nin ta 4ka na n'a ye, ni Ɲɔgɔnkunbɛn fanibugu, ani u tun be to ka baara kɛ Ala ye ni minan minw bɛɛ ye fanibugu nin kɔnɔ. Sarakalasebagaw ni Levi kɔmɔgɔw le tun y'u ta ka taga n'u ye. 5Isirayɛli jama min tun lajɛnna masacɛ Solomani fɛ, olu ni masacɛ Solomani lɔra kɛsu nin ɲafɛ. U ye sagaw ni misiw faga, o daa yɛrɛ ma se ka lɔn, u te se ka jati u cayakojugu fɛ.\n6Sarakalasebagaw ye kɛsu nin ta ka ta'a bila a bilayɔrɔ la boon nin kɔnɔ Ala ka sigiyɔrɔ la, *serubɛn jaa nunu gamanw jukɔrɔ. 7U gamanw tun wilinin lo kɛsu n'a talɔgɔw sanfɛ. 8O lɔgɔ nunu tun ka janjan kosɔbɛ, fɔɔ u dakunw tun be ye Yɔrɔ Senuman kɔnɔ, min tun gunnin be Ala ka sigiyɔrɔ la, nga k'i to kɛnɛma, i tun te se k'o ye. U tora yen fɔɔ ka na se bii. 9- Walaka kabakurulaman fila dama le tun be kɛsu nin kɔnɔ, Musa tun ye minw don a kɔnɔ *Orɛbu kulu kɔrɔ, tuma min na Masaba tun bɛnna ni Isirayɛlidenw ye u bɔnin kɔ Ezipiti jamana na.\n10- Sarakalasebagaw bɔra Yɔrɔ Senuman na tuma min na, sankaba jigira ka Masaba ka soo nin fa, 11fɔɔ sarakalasebagaw tun te se ka lɔ yen k'u ka baara kɛ tugu sankaba nin kosɔn, bari Masaba nɔɔrɔ tun y'a ka soo nin fa. 12- O la, Solomani y'a fɔ ko: «Masaba ko ale bena to dibi la le. 13Ne ye soo ɲanaman le lɔ i ye. I bena to yen tuma bɛɛ.»\nAlabatoso kalifako Masaba ma\n(Lok 2nan 6.3-11)\n14O kɔ, masacɛ y'a ɲaa yɛlɛma, ka duba kɛ Isirayɛli jama bɛɛ ye, o y'a sɔrɔ u bɛɛ tun lɔnin be seen kan. 15A y'a fɔ ko: «Boɲa ka la Masaba kan, Isirayɛli ka Ala. Ale min tun kumana ne faa Dawuda fɛ, n'a y'a ka fɔta kɛ a ka sebagaya barika la. A tun y'a fɔ ko: 16- ‹Kabini ne ye n ka jama Isirayɛli bɔ Ezipiti jamana na, ne ma dugu woloma Isirayɛlidenw ka maraw si la, janko ka soo lɔ ne yɛrɛ tɔgɔ la, nga ne ye Dawuda woloma janko a ka kɛ ne ka jama kuntigi ye, min ye ne ka jama Isirayɛli ye.›\n17- «Ayiwa, ne faa Dawuda tun b'a fɛ ka soo lɔ Masaba, Isirayɛli ka Ala ye. 18Nga, Masaba tun y'a fɔ a ye ko: ‹I b'a fɛ ka soo lɔ ne ye, o miiriya ka ɲi. 19- Nga, e tena o lɔ ne ye. I dencɛ, i yɛrɛ woloden le bena soo nin lɔ ne ye.›\n20«Masaba y'a fɔ cogo min na, a fana y'a kɛ ten. Ne sigira n facɛ Dawuda nɔɔ na, ka kɛ Isirayɛlidenw ka masacɛ ye i ko a tun y'a fɔ cogo min na. Ne ye soo lɔ Masaba, Isirayɛli ka Ala ye, 21k'a ka layidu taamasiɲɛ kɛsu bilayɔrɔ dilan, a tun ye layidu min ta an faaw ye tuma min na a y'u bɔ Ezipiti jamana na.»\n(Lok 2nan 6.12-40)\n22Solomani wilila ka lɔ Masaba ka sarakabɔyɔrɔ ɲafɛ Isirayɛli jama bɛɛ ɲana. A y'a bolo wili sanfɛ k'a fɔ ko:\n23«Masaba, Isirayɛli ka Ala, batofɛn wɛrɛ si te yen min b'i bɔ. A te sankolo la, a te dugukolo kan. I b'i ka layidu dafa, ka ɲumanya kɛ i ka baarakɛlaw ye, minw b'i sago kɛ. 24I ye layidu min ta i ka baarakɛla, ne facɛ Dawuda ye, i y'o dafa. I ye min fɔ, i y'a kɛ n'i ka sebagaya ye i n'a fɔ a be cogo min na bii. 25- Sisan Masaba, Isirayɛli ka Ala, i ka janto i ka layidu la i ye min ta ne facɛ Dawuda ye, k'a fɔ ko kɔmɔgɔ tena fɔn a fɛ i ɲakɔrɔ, min bena kɛ Isirayɛlidenw ka masacɛ ye, ko a daan ye u ka banba ka kɛ i n'a fɔ ale, i ɲakɔrɔ. 26Ayiwa, Isirayɛli ka Ala, i ye layidu min ta i ka baarakɛla ye, ne facɛ Dawuda, o ka kɛ.\n27- «Ala, i bena sɔn ka to dugukolo kan sɔbɛ la wa? I te kun sankolo kɔnɔ, sankofɛrɛ ne ka soo lɔnin nin kɔnɔ! 28O bɛɛ n'a ta Masaba ne ka Ala, mɛnni kɛ i ka baarakɛla ka daalilikan na, n'a ka makarikan. I ka baarakɛla kasikan n'a daalili lamɛn bii. 29- I hakili to soo nin la suu fara tile kan. I y'a fɔ ko i bena sigi yɔrɔ min na. I ka baarakɛla bena daalili min kɛ yan yɔrɔ la, i k'o lamɛn. 30N'i ka baarakɛla an'i ka jama Isirayɛli y'u ɲaa sin yɔrɔ nin ma k'i daali, i k'u lamɛn. K'i to i sigiyɔrɔ la sankolo kɔnɔ, i ka mɛnni kɛ, ka yafa.\n31«Ni mɔgɔ dɔ y'a tɔɲɔgɔn hakɛ ta, n'u y'a wajibiya ko a ka kali, n'a tigi nana kali sarakabɔyɔrɔ nin ɲafɛ, i ka soo kɔnɔ, 32k'i to sankolo la, i ka mɛnni kɛ. I ka kiti tigɛ i ka baarakɛlaw cɛ, koo cɛnna min fɛ, i k'ale jalaki, a ka lɔ n'a ka baarajugu kunko ye. I ka mɔgɔɲuman ka tiɲɛ d'a ma.\n33«N'a kɛra ko i ka jama Isirayɛli juguw sera u kɔrɔ kɛlɛ la, bari u y'i hakɛ ta, n'u nimisara ka kɔsegi e ma ka boɲa la i tɔgɔ kan, k'i daali kosɔbɛ soo nin kɔnɔ, 34k'i to sankolo la, i ka mɛnni kɛ, k'u ka hakɛ yafa, k'u kɔsegi u ka jamana na, e tun ye min di u bɛmaw ma.\n35«Ni saan lɔra n'a te nana, k'a sababu kɛ k'u y'i hakɛ ta, n'u y'u ɲaa sin yɔrɔ nin ma k'i daali, ka boɲa la i tɔgɔ kan, n'u nimisara ka faran u ka hakɛ la u tɔɔrɔnin kɔ, 36k'i to sankolo la, i ka mɛnni kɛ, k'i ka baarakɛlaw ka hakɛ yafa, i ka jama Isirayɛli. I ka siraɲuman don u seen kɔrɔ u bena min taama, k'a to sanji ka na jamana nin kɔnɔ i ye min d'u ma.\n37«Ni kɔngɔ, walima banajugu, walima sigɛn, walima sumancɛnbana, walima tɔɔnw, mana don jamana nin kɔnɔ, n'u juguw nana ko u b'u kɛlɛ jamana kɔnɔ, u ka duguw la, ni banajuguw, walima balawu, nana ben u kan, 38ni mɔgɔ o mɔgɔ y'i daali, i ka jama Isirayɛli cɛma, a mana fɛɛn o fɛɛn daali, a mana kɛ koo o koo ye, n'a nimisara k'a bolo wili k'a sin soo nin ma, 39k'i to i sigiyɔrɔ la sankolo la, mɛnni kɛ ka yafa u ma, k'u dɛmɛ ka kɛɲɛ n'u kelen kelen bɛɛ ka kɛtaw ye, e min b'u bɛɛ kɔnɔnako lɔn. Bari ele kelen le be adamadenw bɛɛ kɔnɔnakow lɔn. 40O la, k'u to jamana nin kɔnɔ i tun ye min di an faaw ma, u bena siran i ɲa u sii bɛɛ la.\n41«Ni lonan, min te i ka jama Isirayɛli dɔ ye, n'a bɔra jamanajan dɔ la ka na i tɔgɔ kosɔn, 42bari u ben'a lɔn ko i tɔgɔ ka bon, ani ko fanga b'i fɛ, ani barika b'i la, n'a nana k'a ɲaa sin soo nin ma k'i daali, 43k'i to i sigiyɔrɔ la sankolo la, lonan nin ye fɛɛn min ɲini i fɛ, i k'o kɛ a ye, janko dugukolo kan siyaw bɛɛ k'i lɔn ani ka siran i ɲa i n'a fɔ i ka jama Isirayɛli, ani k'a lɔn ko ne ye soo min lɔ, ko i tɔgɔ le b'a kan.\n44«N'i ka jama bɔra k'u be taga u juguw kɛlɛ, ka kɛɲɛ n'i ka fɔta ye u ye, n'u ye ele Masaba daali, k'u ɲaa sin i ka dugu wolomanin ma, ani ne ye soo min lɔ i ye, k'u ɲaa sin o ma, 45k'i to sankolo la, i k'u ka daalili mɛn, k'u dɛmɛ.\n46«N'u y'i hakɛ ta, bari adamaden si te yen min te hakɛ kɛ, n'i dimina u kɔrɔ k'u don u juguw bolo, olu k'u minɛ ka taga u kɛ jɔɔnw ye u ka jamana na, yɔrɔjan, walima yɔrɔsurun na, 47k'u to jamana nin na, u minɛna ka taga min na, n'u nimisara ka hakɛto daali i fɛ k'a fɔ ko: ‹An ye hakɛkɛlaw ye, an ye kodagabali kɛ, an jalakinin lo,› 48k'u to u jugu nunu ka jamana kɔnɔ, u y'u minɛ ka taga n'u ye min kɔnɔ k'u kɛ jɔɔnw ye, n'u nimisara ka kɔsegi e ma n'u dusu bɛɛ ye k'i daali, k'u ɲaa sinnin to u ka jamana ma, i ye min di u faaw ma, k'u ɲaa sin i ka dugu wolomanin ma, ani ne ye soo min lɔ i ye, 49k'i to i sigiyɔrɔ la sankolo la, i k'u ka daalili mɛn, k'u dɛmɛ. 50I ka jama y'i hakɛ ta, yafa u ma. U murutira i ma koo minw bɛɛ la, o bɛɛ yafa u ma. Mɔgɔ minw y'u minɛ ka taga u kɛ jɔɔnw ye, a to u be makari u la. 51Bari e ka jama lo, i ta lo, e le y'u bɔ Ezipiti jamana na, k'u sama ka bɔ tasumaba kɔnɔ.\n52«I hakili to i ka baarakɛla n'i ka jama Isirayɛli ka daalili la. U mana kule i nɔɔ fɛ tuma o tuma, i ka mɛnni kɛ u fɛ. 53Bari i y'u woloma ka bɔ dugukolo kan siya tɔw bɛɛ la k'u kɛ i ta ye, i ko i tun y'a fɔ i ka baarakɛla Musa barika la cogo min na, e Matigi, Masaba tun y'an faaw bɔ Ezipiti jamana na tuma min na.»\n54Solomani y'o daalili nin kɛ ka ban Masaba fɛ tuma min na, a wilila ka lɔ a ka sarakabɔyɔrɔ ɲafɛ, a tun y'a kunbiri gwan yɔrɔ min na, k'a bolo wili sanfɛ. 55K'a lɔnin to, a y'a kaan kɔrɔta ka duba kɛ Isirayɛli jama bɛɛ ye. A y'a fɔ ko: 56- «Boɲa ka la Masaba kan, ale min ye hɛrɛ kɛ a ka jama Isirayɛli ye, ka kɛɲɛ n'a ka layidu n'a ka kuma diman bɛɛ ye, a tun ye min fɔ a ka baarakɛla Musa sababu la, o si kɛbali ma to. 57Masaba an ka Ala ka to an fɛ, i n'a fɔ a tora an faaw fɛ cogo min na. A kana an to an kelen, a kana an bila. 58Nga a k'an dɛmɛ an ka se k'a sago kɛ, ka se k'a ka sira taama koo bɛɛ la, k'a ka kuma bato, ani a ka sariyaw, n'a ka ɲinitaw, a tun ye minw fɔ an faaw ye. 59Ne ye daalili min kɛ, o ka to Masaba an ka Ala tulo la suu fara tile kan, janko a k'a ka baarakɛla n'a ka jama Isirayɛli dɛmɛ loon o loon, 60dugukolo kan siyaw bɛɛ ka se k'a lɔn ko Masaba le ye Ala ye, ko dɔ wɛrɛ te yen tugu. 61Aw jigi bɛɛ ka to Masaba an ka Ala kan, i n'a fɔ a be kɛ cogo min na bii, aw ka se k'a ka sariyaw, n'a ka fɔta bato.»\nSaraka min bɔra Masaba ye\n(Lok 2nan 7.1-10)\n62Masacɛ ni Isirayɛlidenw bɛɛ ye sarakaw bɔ Masaba ye. 63Solomani ye misi waa mugan ni fila (22 000) faga, ka sagaw ni baaw waa kɛmɛ ni mugan (120 000) kɛ jɛnɲɔgɔnya saraka ye Masaba ma. A kɛra ten, masacɛ ni Isirayɛlidenw bɛɛ ye soo nin kalifa Masaba ma. 64O loon kelen na, luu min be Masaba ka soo ɲafɛ, masacɛ y'o cɛmancɛ fana kalifa Masaba ma, ka saraka jɛnitaw ni suman sarakaw bɔ o yɔrɔ la, ani jɛnɲɔgɔnya sarakaw tulu. Bari sarakabɔyɔrɔ ziralaman tun dɔgɔyara sarakafɛn nunu ma.\n65Solomani ye *Gwatakɔrɔsigi ɲanagwɛ nin kɛ o waati la, ale ni Isirayɛlidenw bɛɛ. Jamaba tun lo, u tun bɔra Lebowamati mara la, kɔgɔdugu faan fɛ, fɔɔ ka taga se Ezipiti kɔɔ daa la, worodugu faan fɛ ka na. U nana lajɛn Masaba an ka Ala ɲakɔrɔ fɔɔ tile wolonwula kɔnɔ, ani tile wolonwula wɛrɛ tugu. O bɛɛ lajɛnnin kɛra tile tan ni naani ye. 66O dugusagwɛ, a ye sira di jama ma. Jama ye duba kɛ masacɛ ye, o kɔ, u kɔsegira u ka soo, u nisɔndiyaninba Masaba ka ɲumanya bɛɛ kosɔn, a ye min kɛ a ka baarakɛla Dawuda, ani a ka jama Isirayɛli ye.


Yezu be Alabatoso saniya kokura | Yezu ka ɲɛnamaya\nYezu be Alabatoso saniya kokura\nMATIYO 21:12, 13, 18, 19 MARIKI 11:12-18 LUKA 19:45-48 ZAN 12:20-27\nYEZU BE TOROSUN DƆ DANGA ANI A BE ALABATOSOBA SANIYA\nFƆƆ YEZU KA SA WALISA KA NIIN DI MƆGƆ CAAMAN MA\nYezu n’a ka kalandenw ye suu saba lo kɛ Betani kabini u bɔra Zeriko. Sisan, ntɛnɛlon sɔgɔmada joona, Nisankalo tile 10nan na, u ye Zeruzalɛmu sira minɛ. Kɔngɔ be Yezu la. A ye torosun dɔ ye, a gwɛrɛla a la. Yala deen b’a la wa?\nMarisikalo sara ani toro wagati be daminɛ fɔɔ zuwɛnkalo la. Nka, o torosun fiyelenna joona. O kama Yezu tun b’a miiri ko n’a sɔrɔ a denna. Nka a y’a ye ko deen foyi t’a la. O torosun nɛrɛnin ye mɔgɔw lafili. O kama Yezu ko: “Mɔgɔ si tena i deen dumu tugu abada.” (Mariki 11:14). O yɔrɔnin bɛɛ, yiri y’a daminɛ ka ja. Yezu kɛtɔ k’o yiri danga, a ka kalandenw bena o kɔrɔ faamu o dugusagwɛ sɔgɔma le.\nDɔɔni o kɔ, Yezu n’a ka kalandenw sera Zeruzalɛmu. A tagara Alabatosoba la, a tun y’o min sɛgɛsɛgɛ kunu tilefɛ. Nka bi, a tɛ dan batosoba sɛgɛsɛgɛri dɔrɔn ma. A tun ye koo min kɛ a saan saba ye nin ye, saan 30 ka Tɛmɛnkan seli tuma na, a b’o ɲɔgɔn lo kɛ (Zan 2:14-16). Sisan ta la, Yezu ye ‘jagokɛlaw ni sannikɛlaw gwɛn ka bɔ Alabatosoba kɔnɔ.’ A ye “warifalenbagaw ka tabaliw ni tubani feerebagaw ka sigilanw ɲɔti k’u benben” fana (Mariki 11:15). A yɛrɛ t’a to mɔgɔw ka Alabatosoba lukɛnɛ cɛtigɛ n’u ka minanw ye walisa ka taga dugu faan wɛrɛ la.\nMun na Yezu y’a cɛsiri k’o jagokɛlaw gwɛn ka bɔ Alabatosoba kɔnɔ? A ko: “A fɔra Ala ka kuma na ko: ‘Ne ka soo bena kɛ siyaw bɛɛ ka daalilikɛyɔrɔ ye.’ Nga aw kɔni y’a kɛ soonw ka yɔrɔ ye.” (Mariki 11:17). Yezu y’u suma ni soonw ye sabu minw mako b’a la ka bɛgɛnw san walisa ka saraka bɔ, o jagokɛlaw b’o mɔgɔw waajibiya k’u san sɔngɔ gwɛlɛ na. Yezu y’o koo jati nanbara wala soɲɛni lo ye.\nYezu ye min kɛ, sarakalasebagaw kuntigiw, sariya karamɔgɔw ani kuntigi tɔɔw y’o mɛn. U ye Yezu fagako ɲaɲini kokura. Nka, u m’a lɔn u bena kɛ cogo min na ka Yezu sɔrɔ sabu mɔgɔw be na caaman k’a ka kalan lamɛn.\nMinw wolola Yahutu ye ani minw fana tuubira ka don Yahutu diinan na, u nana Tɛmɛkan seli la. Grɛkiw fana tun be yen. U gwɛrɛla Filipu la k’a fɔ a ye k’u b’a fɛ ka Yezu ye. U gwɛrɛla ale lo la sabu n’a sɔrɔ a tɔgɔ tun ye Grɛki tɔgɔ ye. N’a sɔrɔ Filipu y’a ye k’o ɲɔgɔnye tɛna bɛn Yezu ma. O kama, a tagara kuma Andere fɛ. U fila bɛɛ tagara kuma Yezu fɛ. N’a sɔrɔ Yezu bele tun be Alabatosoba kɔnɔ.\nYezu b’a lɔn ko a bena sa yanni tile damanin. O kama, minw be ɲɛnagwɛlɛya kɛ, a t’a fɛ k’a ka wagati tiɲɛ k’olu nege wasa wala ka tɔgɔba ɲini. A ye ntalen dɔ la ka ciden fila nunu jaabi. A ko: “Mɔgɔ Dencɛ ka kan ka boɲa sɔrɔ waati min na, o le sera sisan. Tiɲɛ tiɲɛ na, ne b’a fɔ aw ye ko ni sumankisɛ ma toli dugukolo la, a be to a kelen, nga n’a tolila, o tuma na a be se ka kisɛ caaman kɛ.”—Zan 12:23, 24.\nAlikama kisɛ kelen be komi nafa t’a la. Nka n’u y’a dan ani a kisɛlaman “sara,” a be se ka falen ani ka bonya ka kisɛ caaman kɛ. O cogo kelen na, Yezu kelen lo ye cɛɛ dafanin ye. Nka, a kɛtɔ ka kantigiya kɛ Ala ye fɔɔ ka taga se saya ma, a bena kɛ sababu ye mɔgɔ caaman be ɲɛnamaya banbali sɔrɔ n’u y’a yira k’u be ni Yezu ka yɛrɛsaraka miiriya ɲɔgɔn ye. O kama Yezu y’a fɔ ko: “Mɔgɔ min b’a fɛ k’a nii kisi, o tigi bena bɔnɔ, ni mɔgɔ min t’a nii jati diɲɛ kɔnɔ, o tigi bena nii [ɲɛnamaya] banbali sɔrɔ.”—Zan 12:25.\nYezu tɛ miirila ale yɛrɛ dɔrɔn koo la. O kama a y’a fɔ ko: “Ni mɔgɔ min b’a fɛ ka baara kɛ ne ye, o tigi ka tugu ne kɔ, ne be yɔrɔ min na, ne ka baarakɛlaw fana bena kɛ o yɔrɔ le la. Ni mɔgɔ min be baara kɛ ne ye, n Faa bena boɲa la o tigi kan.” (Zan 12:26). Nin ye sara ɲuman ye dɛ! Faa be bonya la minw kan, olu bena kɛ Krista ka jɛnɲɔgɔnw ye Ala ka Masaya la.\nYezu b’a lɔn tɔɔrɔw ani sayako jugu min b’a kɔnɔna. O kama a y’a fɔ ko: “Sisan ne nii tɔɔrɔnin lo, ne bena mun le fɔ? N Faa, k’a fɔ ko i ka ne kisi nin waati tɔɔrɔ ma wa?” Ala ye Yezu ci kuun min kama, Yezu t’a fɛ k’a kuun bɔ o la. A yɛrɛ y’a fɔ ko: “Nga ne nakun le y’o ye.” (Zan 12:27). Yezu sɔnna Ala ka laɲinitaw bɛɛ ma, hali ale yɛrɛ ka saraka..\nMun na Yezu tun b’a miiri ko a bena toro sɔrɔ torosun nin kan k’a sɔrɔ toro tuma tun ma se fɔlɔ?\nMɔgɔ minw tun be jago kɛra Alabatosoba kɔnɔ, mun na a bɛnnin lo Yezu k’u suma ni “soonw” ye?\nCogo juman na an be se ka Yezu suma ni alikama kisɛ ye? Tɔɔrɔko ani sayako min b’a kɔnɔna, a be mun lo miiri u koo la?\nA ci dɔ ma A ci dɔ ma Yezu be Alabatoso saniya kokura\njy sap. 103 ɲɛɛ 240-241


Sad 13 AKKDC08 - «Aw ye jija, ne be kuma minw bɛɛ fɔra - Bible Search\nSad 12 Sad 14\nFɛɛn wɛrɛ batoli\n1- «Aw ye jija, ne be kuma minw bɛɛ fɔra aw ye, aw k'u bato. Aw kana foyi bɔ a la, aw kana dɔ fara a kan.\n2«Ni kira dɔ, walima yelikɛla dɔ mana wili aw cɛma, ka taamasiɲɛ dɔ fɔ aw ye, walima kabako dɔ, 3n'o taamasiɲɛ, walima n'o kabako kɛra ten tiɲɛ na, n'o tigi y'a ɲini aw fɛ ko aw ka taga fɛɛn wɛrɛw bato aw te minw lɔn, 4aw kana mɛnni kɛ a fɛ. Bari Masaba aw ka Ala le b'aw kɔrɔbɔra janko k'a lɔn ni ale koo ka di aw ye sɔbɛ la n'a ka koo be aw dusu la kosɔbɛ. 5Aw ka tugu Masaba aw ka Ala kɔ, ka siran a ɲa. Aw k'a ka kuma bato sɔbɛ la, k'ale kelenpe bato ka nɔrɔ a la. 6O kira, walima o yelikɛla nin ka kan ka faga, bari a tun b'a fɔra ko aw ka muruti Masaba aw ka Ala ma. Ale min y'aw bɔ Ezipiti jamana na jɔnya la. A b'a fɛ k'aw faran ka bɔ Masaba aw ka Ala ka sira la. Masaba ko aw ka min taama. Aw ka kan ka kojugu bɔ aw cɛma.\n7«N'i baden, e ni min ye baa kelen ye, walima i dencɛ, walima i denmuso, walima i muso, min koo b'i dusu la kosɔbɛ, walima i terigwɛlɛn, n'a y'i wele dogo la ko aw ka taga fɛɛn wɛrɛw bato, aw n'aw bɛmaw te minw lɔn, 8minw ye aw lamini siyaw ka batofɛnw ye, minw yɔrɔ ka surun, walima minw yɔrɔ ka jan aw la, fɔɔ jamana daan na, 9i kana sɔn a ta ma, kana mɛnni kɛ a fɛ. Kana makari a la, kana hinɛ a la, walima k'a sutara. 10I ka kan k'a faga le. Ele le ka kan ka kɔn k'a bon ni kabakuru ye, janko k'a faga, tɔw bɛɛ be sɔrɔ k'a bon. 11Aw k'a bon k'a faga, bari a b'a fɛ k'i faran ka bɔ Masaba aw ka Ala la, ale min y'aw bɔ jɔnya la, Ezipiti jamana kɔnɔ. 12Isirayɛlidenw bɛɛ bena o mɛn, u bena siran. U tena o kojugu nin ɲɔgɔn kɛ tugu fewu.\n13«Masaba aw ka Ala be dugu minw dira aw ma ka kɛ aw ka sigiyɔrɔ ye, n'aw y'a mɛn olu dɔ kɔnɔ 14ko mɔgɔkuntan dɔw b'aw cɛma minw y'u ka dugu mɔgɔw bila fɛɛn wɛrɛw batoli la, aw te minw lɔn, 15aw ka kan ka ɲiningali kɛ, ka sɛgɛsɛgɛli kɛ sɔbɛ la, k'a lɔn ni tiɲɛ lo. N'a lɔnna ko kokolon nin kɛra aw cɛma tiɲɛ na, 16aw b'o dugu nin mɔgɔw bɛɛ faga ni murujan ye. Aw ka dugu nin n'a kɔnɔnafɛnw bɛɛ halaki pewu ka kɛ Masaba ta ye, begɛn fara mɔgɔw kan. 17Aw k'o dugu nafolo bɛɛ cɛ k'o kɛ ɲɔgɔn kan forobayɔrɔ la k'a jɛni pepewu, ka dugu nin fana jɛni Masaba aw ka Ala ye. O yɔrɔ bena kɛ tomo ye, dugu nin tena sigi tugu abada. 18Fɛɛn minw ka kan ka halaki ka kɛ Masaba ta ye, aw man kan ka maga olu si la janko Masaba ka dimi fariman ka ban. A ben'a ka ɲumanya yira aw la, ka makari aw la, k'aw caya, i n'a fɔ a y'a layidu ta aw bɛmaw ye cogo min na. 19Bari aw ye mɛnni kɛ a fɛ, k'a ka kuma bɛɛ bato, ne be minw fɔra aw ye bii, ani ka koo kɛ min tilennin lo ale ɲana.


Tob 14 AKKDC08 - Tobi tilar'a ka dɔnkili la ten, a ye - Bible Search\nTob 13 Zud int\n1Tobi tilar'a ka dɔnkili la ten, a ye min la ka barika la Ala ye.\nTobi ka saya\n2Tobi sara hɛrɛ la k'a sii to saan kɛmɛ ni tan ni fila. U y'a suu don mɔgɔbaba suu doncogo la Ninivu. A ɲaa fiɲɛntuma na, a tun be ni saan bi wɔɔrɔ ni fila ye. A ɲaa nana yɛlɛ, a ye nafolo caaman sɔrɔ ka dagamu. A tora ka fantanw sɔn, ani ka Ala tanu tuma bɛɛ, k'a ka boɲa fɔ.\n3-4A satuma na, a y'a dencɛ Tobiya wele ka ladili d'a ma ko: «N deen, i deenw minɛ, e ka teliya ka taga n'u ye Mɛdi jamana na, bari kira Nawumu ye Ala ka kuma min fɔ Ninivu kama, ne lanin b'o la. A ye fɛɛn min bɛɛ fɔ, o bɛɛ bena kɛ. O bɛɛ bena Asiri jamana ni Ninivu dugu sɔrɔ. Isirayɛli kiraw Ala ye minw ci, ye olu fɛɛn min bɛɛ fɔ, o bɛɛ bena kɛ. Foyi tena bɔ u ka kuma na, u ka fɔta bɛɛ bena kɛ a waati latigɛnin na. Mɛdi jamana sigi bena fisaya i ma ni Asiri jamana ni Babilɔni jamana ta ye. Bari ne b'a lɔn ani n lanin b'a la ko Ala ye fɛɛn min fɔ, o bɛɛ bena kɛ tiɲɛ na, hali kirayakuma dakuru ɲaa kelen tena to kɛbali ye. An balima minw siginin be Isirayɛli jamana kɔnɔ, u bena olu kelen kelen bɛɛ tɔgɔ sɛbɛn, k'u minɛ ka taga n'u ye yɔrɔ dɔ la min ka jan hɛrɛyɔrɔ nin na. Isirayɛli jamana bɛɛ lakolon bena to, mɔgɔ tena sɔrɔ Samari ni Zeruzalɛmu kɔnɔ tugu, ani Ala ka soo bena jɛni ka cɛn pewu ka to ten waati dɔ kɔnɔ. 5Nga Ala bena makari u la tugu k'u kɔsegi Isirayɛli. U ben'a batoso lɔ kura ye, nga a tena kɛ i ko fɔlɔta, fɔɔ waati latigɛnin ka se. O kɔ, u bɛɛ bena kɔsegi ka bɔ jɔnya la, ka Zeruzalɛmu lɔ kura ye ɲumaman. Ala ka soo fana bena lɔ kura ye o yɔrɔ la ka kɛɲɛ ni Isirayɛli kiraw ka fɔta ye a kosɔn. 6Dugukolo kan siyaw bɛɛ bena kɔsegi ka siran Ala ɲa tiɲɛ tiɲɛ na. U ka joo kuntan minw tun b'u bila fili la, u bena olu to yen, ka waati bɛɛ Ala tanu ka tilenninya kɛ. 7Isirayɛliden minw bena to tilenninya la, Ala bena olu kisi o loon na, u bɛɛ bena ɲɔgɔn lajɛn ka na Zeruzalɛmu. Ibrayima ka dugukolo bena d'u ma, u bena sigi yen hɛrɛ la kudayi. Ala koo ka di minw ye tiɲɛ na, olu bena nisɔndiya, nga kojugukɛlaw ni minw be Ala hakɛ ta, olu bena tunu ka bɔ dugukolo kan.\n8-9«Sisan n deenw, ne ka ladili filɛ nin ye: Aw ka baara kɛ Ala ye sɔbɛ la, k'a diyanako kɛ. Aw k'a fɔ aw deenw ye ko u ka tilenninya kɛ ani ka fantanw sɔn, k'u hakili to Ala la, ani k'a tɔgɔ tanu n'u sɔbɛ ye n'u barika bɛɛ ye tuma bɛɛ. E kɔni, n deen, i ka bɔ Ninivu, kana to yan. N'i ye i bamuso suu don ne gɛrɛfɛ ka ban tuma min na, kana si dugu nin kɔnɔ hali suu kelen yɛrɛ. Bari ne y'a ye ko kojugu be kɛra dugu nin kɔnɔ haali, ani namarako caaman, mɔgɔ si te maloya o la. 10N deen, Nadan ye koo min bɛɛ kɛ a lamɔbaga Ayikari la, i k'o filɛ sa. A m'a ɲanaman fili kasobon juguman kɔnɔ wa? Min tun be i n'a fɔ kaburu. Nga a y'o kɛ mɔgɔ min na, Ala y'o kojugu nin segi a yɛrɛ ma ale ɲana. Ayikari bɔra kɛnɛma tugu, Nadan donna dibi la, a tena bɔ min na fewu, bari a tun ye cogo ɲini ka Ayikari faga. Ayikari tun ye fantanw sɔn minkɛ, Nadan tun ye jaan min la a ɲa janko k'a faga, a bɔra o la. Nadan yɛrɛ benna jaan nin kɔnɔ min kɛra sababu ye a bɔnɛn'a nii na. 11Ayiwa n deenw, o la, fantanw sɔnko be na ni min ye, ani kojugukɛ be na ni min ye, aw k'o filɛ. Kojugukɛ be na ni saya le ye.\n«N nii be ɲini ka bɔ.» U y'a minɛ ka la a ka dilan kan, a sara. U y'a suu don mɔgɔbabaw suu doncogo la.\n12Tobiya bamuso sara tuma min na, a y'a suu don a facɛ ta gɛrɛfɛ. O kɔ, a tagara n'a muso ye Mɛdi jamana na, ka sigi Ɛkibatani, a birancɛ Araguwɛli gɛrɛfɛ. 13A tun b'a biranw boɲa kosɔbɛ u ka kɔrɔya la. U sara, a y'u suu don Ɛkibatani, Mɛdi jamana na. O kɔ, a ye Araguwɛli cɛɛn ta i n'a fɔ a tun y'a facɛ Tobi cɛɛn ta cogo min na. 14Ale Tobiya fana sara k'a sii to saan kɛmɛ ni tan ni wolonwula la. Mɔgɔw tun b'a jati kosɔbɛ. 15Yanni a be sa, a y'a mɛn ko Ninivu halakira. Mɛdi masacɛ Siyakisarej ye Ninivuka minw minɛ ka na n'u ye, a ye olu natɔ ye Mɛdi jamana na. Ala ye fɛɛn min bɛɛ kɛ Ninivukaw ni Asiri jamana mɔgɔ tɔw la, a y'a tanu o kosɔn. A nisɔndiyara Ninivu halakiko la. K'a to sii la, a tun bɛ Matigi Ala tanu, min ka kan ni tanuli ye tuma bɛɛ. Amiina.


Sar 26 AKKDC08 - «Aw kana joo si dilan, aw kana yiri - Bible Search\nSar 25 Sar 27\n1- «Aw kana joo si dilan, aw kana yiri lɛsɛnin, walima kabakuru si lɔ k'a bato, aw kana kabakuru ɲɛgɛnin si bila aw ka jamana kɔnɔ ka biri a kɔrɔ. Ne le ye Masaba aw ka Ala ye.\n2«Aw ka lafiɲɛlonw bato ne kama, ka ne ka sigiyɔrɔ boɲa. Ne le ye Masaba ye.\nHɛrɛ min be sɔrɔ Ala sago kɛli la\n3- «Ni aw ye ne ka fɔta bato ka banba ka ne ka kuma bato, 4o tuma na, ne bena sanji di aw ma a waati la, sɛnɛ bena ɲa, yiriw bena den, 5aw bena suman caaman sɔrɔ k'a gosi fɔɔ ka se *ɛrɛzɛn tigɛtuma na. Ɛrɛzɛn fana tena ban tigɛ la ni dannikɛtuma ma se. Aw bena dumuni kɛ aw sago la ka sigi hɛrɛ la aw ka jamana kɔnɔ. 6Ne bena hɛrɛ kɛ jamana mɔgɔw ye. Aw bena la, mɔgɔ si tena siranya bila aw la. Ne bena sogojuguw gwɛn ka bɔ jamana na. Kɛlɛ tena don aw ka jamana kɔnɔ. 7Aw bena tugu aw juguw kɔ k'u halaki ni murujan ye. 8Aw ka mɔgɔ duuru bena mɔgɔ kɛmɛ gwɛn, mɔgɔ kɛmɛ bena mɔgɔ waa tan gwɛn. Aw bena aw juguw halaki ni murujan ye. 9Ne bena n janto aw la k'aw jiidi, k'aw caya ka ne ka layidu dafa aw ye. 10Aw bena to ka sumankɔrɔw le dumu. Aw bena sumankɔrɔ bɔ bondo kɔnɔ ka kuraman don yen. 11Ne bena sigi aw cɛma, aw koo tena goya ne ye. 12- Ne bena to aw cɛma ka kɛ aw ka Ala ye, aw bena kɛ ne ka mɔgɔw ye. 13Ne le ye Masaba aw ka Ala ye, ne y'aw bɔ Ezipiti jamana na, janko aw kana kɛ Ezipitikaw ka jɔɔnw ye tugu. Aw tun be jɔnya la mɔgɔ minw bolo, ne ye olu ka fanga bɔ aw kunna, ka kunkɔrɔta di aw ma.\nDanga min be sɔrɔ Ala sago kɛbaliya la\n14«Nga n'aw ma sɔn ka mɛnni kɛ ne fɛ ka ne ka kuma nunu bɛɛ bato, 15n'aw banna ne ka fɔta ma, ni ne ka sariyaw koo goyara aw ye, fɔɔ aw be ban ka ne ka kuma bɛɛ bato, n'aw ye an ka bɛɛn cɛn, 16ne bena min kɛ aw la, o filɛ nin ye. Ne bena jatigɛkobabaw lase aw ma, mɔgɔfasabana ni farigwan bena aw ɲaa cɛn, k'aw barika ban dɔɔni dɔɔni. Aw bena danni kɛ fu, bari aw juguw bena o suman dumu. 17Ne bena wili aw kama. O la, aw juguw bena se aw kɔrɔ, aw kɔniyabagaw bena kɛ aw kuntigiw ye. Aw bena boli hali ni mɔgɔ si te aw nɔɔ fɛ.\n18«O bɛɛ kɛnin kɔ, ni aw ma sɔn ka mɛnni kɛ ne fɛ, ne bena o tɔɔrɔ ɲɔgɔn wolonwula la aw kan aw ka hakɛ kosɔn. 19Fanga min b'aw la n'aw be to k'aw yɛrɛ yira n'a ye, ne ben'o cɛn, ka sankolo kɛ i n'a fɔ nigɛ aw fɛ, ani k'aw ka dugukolo kɛ i n'a fɔ zira, sanji benbaliya kosɔn. 20Aw bena sɛgɛn fu, bari aw ka sɛnɛfɛnw tena ɲa, jamana yiriw tena den.\n21«Ni aw banna ne ma, n'aw ma sɔn ka mɛnni kɛ ne fɛ, ne bena o tɔɔrɔ ɲɔgɔn wolonwula la aw kan aw ka hakɛ kama. 22Ne bena sogojuguw bila aw la, u bena aw deenw minɛ k'aw ka begɛnw halaki. Aw tɔɔ bena kɛ fitini fɔɔ mɔgɔ tena sɔrɔ min be taama aw ka siraw kan tugu.\n23«N'o koow si ma aw kolo, n'aw tora ka ban ne ma, 24o tuma na, ne fana bena ban aw la. Ne bena aw ka tɔɔrɔ ɲɔgɔn wolonwula la aw kan aw ka hakɛ kama. 25Ne ben'a kɛ murujan be se aw ma ka ne ka dimi bɔ aw la, bari aw ye an ka bɛɛn cɛn. Aw bena yɛrɛsutarayɔrɔ ɲini aw ka dugubabaw kɔnɔ, nga ne bena fɔɲɔbana bila aw la, aw bena don aw juguw bolo fana. 26Ni ne ye aw ka dumuni sɔrɔko gwɛlɛya tuma min na, muso tan bena se k'aw ka buru jɛni dibi kelen kɔnɔ. U bena dɔɔni min d'aw kelen kelen ma, o bena dɔgɔya fɔɔ aw bena dumuni min kɛ, o tena aw ka kɔngɔ nɔgɔya.\n27«O bɛɛ kɛnin kɔ, ni aw ma sɔn ka mɛnni kɛ ne fɛ, n'aw tora ka ban ne ma halibi, 28o tuma na, ne diminin bena ban aw la. Ne yɛrɛ le bena aw ka tɔɔrɔ ɲɔgɔn wolonwula la aw kan tugu aw ka hakɛ kama. 29Aw bena aw dencɛw n'aw denmusow le dumu. 30Ne bena aw ka sɔnnikɛyɔrɔw cɛn k'aw ka wusulan sarakabɔyɔrɔw halaki, k'aw suuw lala aw ka joo cɛnninw kan. Aw koo bena goya ne ye. 31Ne bena aw ka dugubabaw kɛ yɔrɔlakolonw ye k'aw ka batolikɛyɔrɔw cɛn. Aw ka sarakaw kasa diman tena diya ne ye tugu. 32Ne bena jamana nin cɛn fɔɔ aw jugu minw bena sigi a kɔnɔ, olu bena kabakoya. 33Ne bena aw jɛnsɛn siyaw cɛma ka murujan bila aw nɔɔ fɛ. Aw ka jamana bena cɛn, aw ka dugubabaw bena kɛ yɔrɔlakolon ye.\n34«O tuma na, k'aw to aw juguw ka jamana na, aw ka dugukolo ben'a ka lafiya sɔrɔ, a tena sɛnɛ o waati bɛɛ la. A ma lafiɲɛ sɔrɔ saan minw na k'aw to a kɔnɔ, a bena o sɔrɔ o waati la. 35Ka jamana labilanin to, a bena lafiya sɔrɔ, a ma min sɔrɔ *lafiɲɛsanw na, aw tor'a kɔnɔ waati min na.\n36«Aw tɔɔ minw ɲanaman bena to, ne bena olu kɛ siranbagatɔw ye u juguw ka jamana na, fɔɔ u bena boli yirifuraburu mankan ɲa. U bena boli, i n'a fɔ mɔgɔ be boli murujan ɲa cogo min na, u bena ben, k'a sɔrɔ mɔgɔ si te tugura u kɔ. 37U seenw bena talon ɲɔgɔn na, i n'a fɔ u be boli murujan ɲa, k'a sɔrɔ mɔgɔ si te tugura u kɔ. Aw tena se ka lɔ aw juguw ɲa. 38Aw bena halaki siya wɛrɛw cɛma, aw bena sa aw juguw ka jamana na. 39Aw tɔɔ minw ɲanaman bena to, olu bena nagasi k'u to u juguw ka jamanaw la u ka tilenbaliya, n'u faaw ta kosɔn.\nAla ben'a hakili to a ka layidu la\n40«Ayiwa, u bena tila ka sɔn u ka tilenbaliya, n'u faaw ta la, k'a fɔ ko u ye ne janfa, ko u banna ne la. 41Min y'a to ne fana banna u la k'a kɛ u tagara u juguw ka jamana na. O tuma na, o mɔgɔ tulogwɛlɛn nunu bena u yɛrɛ majigi ka lɔ n'u ka tilenbaliya kunko ye. 42- Ne bena n hakili jigi n ka layidu tanin na u bɛmaw ye, Yakuba ni Isiyaka ani Ibrayima ye, ka n hakili to jamana nin na. 43Jamana labilanin bena to yen, u tena to a kɔnɔ, a ben'a ka *lafiɲɛsanw sɔrɔ o waati la. U bena u ka tilenbaliya sara sɔrɔ, bari u banna ne ka kuma ma. Ne ka sariyaw koo goyara u ye. 44O bɛɛ n'a ta, hali k'u to u juguw ka jamana na, ne tena ban u la, ani k'u koo goya n yɛrɛ ye k'u halaki pewu, ka n ka layidu cɛn. Ne le ye Masaba u ka Ala ye. 45Ne bena n hakili to n ka layidu tanin na ka hɛrɛ kɛ u ye, ne ye layidu min ta u bɛmaw ye, ne ye minw bɔ Ezipiti jamana na siya wɛrɛw ɲana, janko ne ka kɛ u ka Ala ye. Ne le ye Masaba ye.»\n46O le ye Masaba ka kuma ye, ni a ka ɲinitaw ani a ka sariyaw. A ye minw sigi ale yɛrɛ ni Isirayɛlidenw cɛ Musa sababu la Sinayi kulu kan.


Zoz 11 AKKDC08 - Asɔri masacɛ Yabin y'o koo nunu mɛn - Bible Search\nZoz 10 Zoz 12\n1Asɔri masacɛ Yabin y'o koo nunu mɛn minkɛ, a ye cidenw bila ka taga Yobabu fɛ n'o ye Madɔn masacɛ ye, ni Simurɔn masacɛ, ani Akisafi masacɛ fɛ. 2A ye dɔw ci kuluyɔrɔ masacɛw fɛ kɔgɔdugu ɲafan na, ni Araba mara la min be Kinerɛti baab worodugu ɲafan fɛ, ani kulujukɔrɔ mara la, ni kuluw kan, Dɔri dugu gɛrɛfɛ tileben ɲafan na, 3ka dɔw ci kanaanw fɛ minw be kɔrɔn na, ani minw be tileben fɛ, ka dɔw ci amoriw fɛ, ni itiw, ani periziw, ni zebuziw fɛ, minw be kulu kan, ani iviw fɛ, minw be Ɛrɛmɔn kulu jukɔrɔ Misipa mara la. 4U bɔra n'u ka kɛlɛdenw bɛɛ ye, ka ɲɔgɔn lajɛn caaman. U tun ka ca i n'a fɔ kɔgɔjida la cɛncɛn. Soow ni wotorow tun ka ca kosɔbɛ. 5O masacɛ nunu bɛɛ ye ɲɔgɔn lajɛn ka taga sigi Merɔmu kɔɔ daa la janko ka Isirayɛlidenw kɛlɛ.\n6Masaba y'a fɔ Zozuwe ye ko: «Kana siran u ɲa fewu, bari ne bena u bɛɛ don Isirayɛlidenw bolo, sini nin waati ɲɔgɔn na, o b'a sɔrɔ u bɛɛ fagara ka ban. I bena u ka soow senfasaw tigɛ, k'u ka wotorow jɛni.» 7Zozuwe n'a ka kɛlɛdenw bɛɛ tagara bari u la Merɔmu kɔɔ daa la. U girinna ka taga don u cɛma. 8Masaba y'u don Isirayɛlidenw bolo, olu sera u kɔrɔ, k'u gwɛn fɔɔ ka taga se Sidɔn gɛrɛfɛ, min ye dugubaba ye, ani Misirefɔti Mayimu, fɔɔ ka taga se Misipe mara kɔkɛnɛ la, min be kɔrɔn faan fɛ. U y'u halaki, u ma foyi to nii la. 9Masaba tun y'a fɔ Zozuwe ye ko a ka min kɛ u la, a y'o kɛ. A y'u ka soow senfasaw tigɛ, k'u ka wotorow jɛni.\nZozuwe be Asɔri dugu minɛ\n10Zozuwe kɔsegira tuma min na, a ye Asɔri dugu minɛ k'a masacɛ faga ni murujan ye. Asɔri le tun ye o mara nunu bɛɛ masaduguba ye o waati la. 11U ye dugumɔgɔw bɛɛ halaki ni murujan ye k'u ban pewu. Fɛɛn minw tun be ninakili, o si ma to. U ye dugu nin jɛni. 12Zozuwe ye masacɛ nunu bɛɛ minɛ, ani u ka duguw, k'u ni dugu mɔgɔw halaki ni murujan ye pewu, ka kɛɲɛ ni Masaba ka baarakɛla Musa ka fɔta ye. 13Nga dugu minw be tintinw kan, Isirayɛlidenw ma olu si jɛni, fɔɔ Asɔri dɔrɔn, Zozuwe y'ale lo jɛni. 14Isirayɛlidenw y'o dugu nunu kɔnɔ nafolo ta ka taga n'u ye ani begɛnw, nga u ye mɔgɔw bɛɛ halaki ni murujan ye fɔɔ k'u ban pewu. U ma mɔgɔ si to nii la. 15Masaba tun y'a fɔ a ka baarakɛla Musa ye cogo min na, Musa fana y'a fɔ Zozuwe ye ten, Masaba ye min fɔ Musa ye, Zozuwe y'o bɛɛ kɛ, a ma foyi to yen.\nJamana nin tɔɔ kɛlɛko\n16Zozuwe ye jamana nin bɛɛ minɛ ten, kuluyɔrɔ, ni worodugu ɲafan bɛɛ, Gosɛn mara bɛɛ, ni kulujukɔrɔ mara, ni Araba mara, ani Isirayɛlidenw ka kuluyɔrɔw, n'u ka kulujukɔrɔ mara, a y'o bɛɛ minɛ. 17K'a ta Alaki kulu kan, min be *Seyiri mara faan fɛ, fɔɔ ka taga se Baaligadi mara la, Liban kɔkɛnɛ la, Ɛrɛmɔn kulu jukɔrɔ, a y'o yɔrɔ masacɛw bɛɛ minɛ k'u faga. 18Zozuwe ye tile fila kɛ o kɛlɛ la, n'o yɔrɔ masacɛw ye. 19Ka iviw niin bɔ a la, minw siginin be Gabaŋɔn, dugu wɛrɛ ma bɛn ni Isirayɛlidenw ye tugu. U ye u bɛɛ minɛ. 20- Bari Masaba le tun y'a kɛ siya nunu y'u jaa gwɛlɛya ka kɛlɛ kɛ ni Isirayɛlidenw ye, janko Isirayɛlidenw k'u halaki pewu, u kana makari u la, u k'u halaki pewu i ko Masaba tun y'a fɔ Musa ye cogo min na.\n21O waati kelen nin na, anaki minw tun be kuluyɔrɔ la Eburɔn ni Debiri, ani Anabu, minw tun be Zuda mara ni Isirayɛli mara kuluw kan, Zozuwe y'u bɛɛ halaki pewu, n'u ka duguw. 22Anaki si ma to Isirayɛlidenw ka jamana kɔnɔ, fɔɔ Gaza, ni Gati, ani Asidɔdi duguw kɔnɔ. 23Zozuwe ye jamana nin bɛɛ minɛ i ko Masaba tun y'a fɔ Musa ye cogo min na. A ye jamana nin tilan k'a di Isirayɛli deen tan ni fila kɔmɔgɔw ma k'a kɛ u ta ye. O kɔ, hɛrɛ sɔrɔla jamana nin kɔnɔ, kɛlɛ tun te yen tugu.


Yezu kisɛyanin lo tiɲɛn batoli koo la | Yezu ka ɲɛnamaya\nYezu kisɛyanin lo tiɲɛn batoli koo la\nYEZU BE ALABATOSO SANIYA\nYezu bɔnin kɔ kɔɲɔya la Kana dugu la, ale n’a bamuso n’a badenw Zaki, Yusufu, Simɔn ni Zuda tagara Kapɛrnaum dugu la. A badenw tun ye a lamɔfa Yusufu deenw ye.\nNka, mun na Yezu tagara Kapɛrnaum? O dugu yiriwanin lo ka tɛmɛ Nazarɛti ni Kana dugu kan ani a ka bon. Ka fara o kan, Yezu ka kalanden kura caaman tun be Kapɛrnaum dugu la wala a gɛrɛfɛ yɔrɔw la. O la, Yezu be se k’u kalan koo caaman na k’u to u ka mara la.\nYezu tun be Kapɛrnaum tuma min na, a ye kabako dɔw kɛ. A ye koo minw kɛ, dugumɔgɔw ni dugu gɛrɛfɛ mɔgɔw y’o mɛn. Saan 30 ka Tɛmɛnkan seli sera ka ban. Komi Yezu n’a ka kalandenw ye Yahutu kantigiw ye, yanni dɔɔni u ka ɲi ka taga o seli kɛ Zeruzalɛmu.\nU senin kɔ Alabatoso kɔnɔ Zeruzalɛmu, koo dɔ ye Yezu ka kalandenw kabakoya! U ye Yezu ye a be koo dɔ kɛra ani u tun m’a miiri ko a tun be se k’o kɛ.\nAla ka sariya tun b’a ɲini Israɛldenw fɛ u ka bɛgɛnw saraka Alabatoso kɔnɔ. Ka fara o kan, minw be na Tɛmɛnkan seli la, u mako be dumunifɛnw na. O kosɔn, Ala ka sariya tun b’a to mɔgɔ minw be bɔ dugu wɛrɛw la ka na Zeruzalɛmu, olu ka na ni wari ye u bolo walisa ka se ka misi, saga, bakɔrɔnin wala fɛɛn wɛrɛw san (Deteronɔmu 14:24-26). Mun sɔrɔla o la do? Jagokɛla minw be Zeruzalɛmu, olu be bɛgɛnw feere hali Alabatoso ka luba kɔnɔ. Ka fara o kan, dɔw be ta o ma ka fɛɛnw sɔngɔ gwɛlɛya kojugu.\nO koo ye Yezu dusu gwan. A ye warifalenbagaw ka wari bɔn, k’u ka tabaliw yɛlɛma ani k’olu n’u ka sannikɛlaw gwɛn ka bɔ Alabatoso kɔnɔ. Yezu y’a fɔ u ye ko: “Aw ye nunu ta ka bɔ yan! Aw kana n Faa ka soo kɛ jago kɛyɔrɔ ye.”—Zan 2:16.\nYezu ka kalandenw y’o ye minkɛ, u hakili jigira kiraya kuma dɔ la min ɲɛsinna Ala Dencɛ ma ko: “E ka soo hami be ne tɔɔrɔ n dusu la kosɔbɛ.” Nka, Yahutuw y’a ɲininga ko: “I be se ka kabako jumɛn kɛ min b’a yira an na ko i ka kan ka nin kɛ?” Yezu y’u jaabi ko: “Aw ka Alabatosoba nin ci, ne ben’a lɔ tile saba kɔnɔ.”—Zan 2:17-19; Zaburuw 69:10.\nU y’a miiri ko Yezu kaan be Zeruzalɛmu Alabatoso lo ma. O kama, u y’a ɲininga ko: “I ko di? Soo nin lɔra saan bi naani ni wɔɔrɔ kɔnɔ, e ko i bena o lɔ tile saba kɔnɔ kɛ!” (Zan 2:20). Nka, Yezu tun kaan be a yɛrɛ farikolo lo ma. Saan saba o kɔ, a ka kalandenw hakili jigira o kumaw na tuma min na a kununa ka bɔ saya la.\nKɔɲɔya bannin kɔ Kana dugu la, Yezu tagara yɔrɔ juman lo la?\nYezu ye min ye Alabatoso kɔnɔ, mun na o y’a dimi? A ye mun lo kɛ do?\nYezu y’a fɔ tuma min na ko “Alabatosoba nin,” a tun kaan be mun lo ma? A tun b’a fɛ ka mun lo fɔ?\nEliya ye tiɲɛn batoli lafasa\nBibulu be min fɔ, ni mɔgɔ dɔ b’an sɔsɔra o koo la, an be se ka Eliya ladegi cogo di?\nA ci dɔ ma A ci dɔ ma Yezu kisɛyanin lo tiɲɛn batoli koo la\njy sap. 16 ɲɛɛ 42-43


Bibulu ka maanaw: Sanmuru fɔlɔ - Jehova Seerew ka ɛntɛrɛnɛti yɔrɔ daganin\nNUHUN n’a ka denbaya bɔnin kɔ kurun kɔnɔ, yala i b’a lɔn a ye koo fɔlɔ min kɛ wa? A ye saraka bɔ Ala ye i n’a fɔ i ɲɛɛ b’a la cogo min na jaa nin kan. Nuhun ye bɛgɛnw saraka walisa ka barika la Ala ye sabu a y’a ka denbaya kisi sanjiba ma.\nE ka miiri la, yala Ala ye a ka saraka minɛ wa? Ɔnhɔn, a y’a minɛ. Ani, a ye layidu ta Nuhun ye ko a tɛna duniɲa halaki ka ye tugun ni sanjiba ye.\nA ma mɛɛn, dugukolo jara, ani Nuhun n’a ka denbaya ye ɲɛnamaya kɛcogo kura daminɛ u bɔnin kɔ kurun kɔnɔ. Ala ye duga kɛ Nuhun n’a dencɛw ye k’a fɔ u ye ko: “Aw ka deenw wolo ka caya ka dugukolo fa.”\nNka kɔfɛ, mɔgɔw tun mana sanjiba koo mɛn, u tun be se ka siran ko kɔni a ɲɔgɔnna dɔ tɛna kɛ tugun dɛ. O kama, Ala ye tagamasiɲɛ dɔ di mɔgɔw ma min tun bena u hakili jigi a ka layidu la ko a tɛna duniɲa kuru bɛɛ halaki ka ye tugun ni sanjiba ye. I y’a lɔn a ye tagamasiɲɛ min di walisa k’u hakili jigi wa? O tagamasiɲɛ ye sanmuru ye.\nTuma caaman na, tile mana bɔ sanji bennin kɔ, sanmuru be bɔ o wagati lo la. Kulɛri cɛɲumanba caaman be sanmuru la. Yala i delila k’a dɔ ye wa? I ɲɛɛ b’a dɔ la jaa nin kan wa?\nAla ye min fɔ, o filɛ nin ye ko: ‘Ne ye layidu ta ko n’ tɛna mɔgɔw ni bɛgɛnw bɛɛ halaki ka ye tugun ni sanjiba ye. Ne be n’ ka sanmuru bila sankaba la. A mana bɔ, ne bena a ye ani ne hakili bena jigi n’ ka layidu la.’\nO la, i mana sanmuru ye, a ka kan k’i hakili jigi mun lo la do? Ayiwa, a ka kan k’i hakili jigi Ala ka layidu la ko a tɛna duniɲa halaki ka ye tugun ni sanjiba ye.\nZɛnɛzi 8:18-22; 9:9-17.\nI ko i ɲɛɛ b’a la jaa kan cogo min na, Nuhun ye mun lo kɛ a bɔnin kɔ kurun kɔnɔ?\nAla ye cikan juman di Nuhun n’a ka denbaya ma sanjiba tɛmɛnin kɔ?\nAla ye layidu juman lo ta?\nAn mana sanmuru ye, a ka kan k’an hakili jigi mun lo la?\nZɛnɛzi 8:18-22 kalan.\nAn be se ka kɛ “kasa diman” ye Jehova fɛ cogo di? (Zɛnɛzi 8:21; Eburuw 13:15, 16)\nJehova ye mun lo fɔ adamaden dusukun koo la? O kama, an ka kan k’an janto mun lo la? (Zɛnɛzi 8:21; Mat. 15:18, 19)\nZɛnɛzi 9:9-17 kalan.\nJehova ye layidu juman lo ta dugukolo kan danfɛnw bɛɛ ye? (Zɛnɛzi 9:10, 11)\nSanmuru layidu bena to sen kan fɔɔ tuma juman? (Zɛnɛzi 9:16)


Bibulu ka maanaw: Masacɛ hakilitigi Solomani - Jehova Seerew ka ɛntɛrɛnɛti yɔrɔ daganin\nBiblotɛki Ɛntɛrɛnɛti kan\nA ɲini ka bibulukalan kɛ n’an ye\nLajɛnw / Batoli\nBibulu ka maanaw\nYɔrɔ fɔlɔ: K’A TA SANJIBA MA KA TAGA SE ISRAƐLDENW KISILI MA MISIRA\nMaana fɔlɔ: Ala b’a daminɛ ka fɛɛnw dan\nMaana 2nan: Nankɔtu cɛɲumanba dɔ\nMaana 3nan: Cɛɛ fɔlɔ ni muso fɔlɔ\nMaana 4nan: U gwɛnna ka bɔ Edɛn kɔnɔ\nMaana 5nan: Tɔɔrɔ be daminɛ sisan\nMaana 6nan: Kayɛn ni Abɛli\nMaana 7nan: Cɛɛ jagwɛlɛ dɔ\nMaana 8nan: Mɔgɔ jamanjanba dɔw\nMaana 9nan: Nuhun be kurun dɔ dilan\nMaana 10nan: Sanjiba, duniɲa bɛɛ kɔnɔ\nYɔrɔ 2nan: K’A TA SANJIBA MA KA TAGA SE ISRAƐLDENW KISILI MA MISIRA\nMaana 11nan: Sanmuru fɔlɔ\nMaana 12nan: Babɛli sangasojan\nMaana 13nan: Ibrayima: Ala tericɛ\nMaana 14nan: Ala be Ibrayima kɔrɔbɔ\nMaana 15nan: Lɔti muso ye filɛri kɛ a kɔfɛ\nMaana 16nan: Isiyaka ka furuko\nMaana 17nan: Ezawu ni Yakuba\nMaana 18nan: Yakuba be taga Aran\nMaana 19nan: Yakuba ka deenw\nMaana 20nan: Dina ye kunko sɔrɔ\nMaana 21nan: Yusufu n’a balimacɛw\nMaana 22nan: U ye Yusufu don kaso la\nMaana 23nan: Farahuna ka sikow\nMaana 24nan: Yusufu be a balimacɛw kɔrɔbɔ\nMaana 25nan: Yakuba be taga Misira\nMaana 26nan: Zɔbu ye kantigiya kɛ Ala ye\nMaana 27nan: Israɛldenw kɛra jɔɔnw ye\nMaana 28nan: Musa denɲɛninman kisicogo\nMaana 29nan: Mun na Musa be bolila?\nMaana 30nan: Ala be Musa ci\nMaana 31nan: Musa, Arɔn ni Farahuna\nMaana 32nan: Tɔɔrɔ tan nunu\nMaana 33nan: Kɔgɔji wulen tigɛko\nYɔrɔ 3nan: K’A TA ISRAƐLDENW KISILI MA MISIRA FƆƆ KA TAGA SE U KA MASACƐ FƆLƆ MA\nMaana 34nan: Dumuni sifa kura dɔ\nMaana 35nan: Jehova be a ka sariyaw di\nMaana 36nan: Sanu misiden\nMaana 37nan: Fanibugu: batoli kama\nMaana 38nan: Kolajɛbaga mɔgɔ 12\nMaana 39nan: Arɔn ka bere ye feeren bɔ\nMaana 40nan: Musa be fara gosi\nMaana 41nan: Saa ziralaman\nMaana 42nan: Fali kumana\nMaana 43nan: Zozuwe kɛra jama kuntigi ye\nMaana 44nan: Rahab be kolajɛbagaw dogo\nMaana 45nan: Zurudɛn baji tigɛko\nMaana 46nan: Zeriko dugu lamini kogow\nMaana 47nan: Sooncɛ dɔ, Israɛl jamana na\nMaana 48nan: Gabawɔnkaw ka ceguya\nMaana 49nan: Tile lɔra\nMaana 50nan: Muso fila jagwɛlɛw\nMaana 51nan: Ruti ni Nawomi\nMaana 52nan: Zedeyɔn n’a ka cɛɛ 300\nMaana 53nan: Zɛfite ka dajuru\nMaana 54nan: Cɛɛ fangatigiba dɔ\nMaana 55nan: Cɛdennin Samuyɛli\nYɔrɔ 4nan: K’A TA ISRAƐL KA MASACƐ FƆLƆ MA KA TAGA SE JƆNYA MA BABILƆNI\nMaana 56nan: Israɛl ka masacɛ fɔlɔ\nMaana 57nan: Ala ye Dawuda sugandi\nMaana 58nan: Dawuda ni Goliyati\nMaana 59nan: Dawuda be boli Sayuli ɲɛ\nMaana 60nan: Abigayɛli ni Dawuda\nMaana 61nan: Dawuda kɛra masacɛ ye\nMaana 62nan: Gwɛlɛyaw Dawuda ka soo\nMaana 63nan: Masacɛ hakilitigi Solomani\nMaana 64nan: Solomani be Alabatosoba lɔ\nMaana 65nan: Masaya tilanna fila\nMaana 66nan: Masamuso jugu Zezabɛli\nMaana 67nan: Zozafati b’a jigi la Jehova kan\nMaana 68nan: Deen fila suuw kununa\nMaana 69nan: Naaman kɛnɛyali koo\nMaana 70nan: Zonasi ni jɛgɛba\nMaana 71nan: Alijɛnɛ nata koo\nMaana 72nan: Ala be Ezekiyasi dɛmɛ\nMaana 73nan: Masacɛ ɲuman laban\nMaana 74nan: Cɛɛ min tɛ siran\nMaana 75nan: Daniyɛli n’a tɔɲɔgɔn saba\nMaana 76nan: Zeruzalɛmu halakira\nYɔrɔ 5nan: K’A TA JƆNYA MA BABILƆNI KA TAGA SE ZERUZALƐMU KOGOW LƆLI MA KOKURA\nMaana 77nan: U ma sɔn ka biri\nMaana 78nan: Bolo dɔ be sɛbɛri kɛ kogo kan\nMaana 79nan: Daniyɛli filila jaraw fɛ\nMaana 80nan: Ala ka jama be bɔra Babilɔni\nMaana 81nan: U be u jigi la Ala kan\nMaana 82nan: Maridose ni Ɛsitɛri\nMaana 83nan: Zeruzalɛmu lamini kogow\nYɔrɔ 6nan: YEZU KRISTA: K’A TA A WOLOLI MA KA TAGA SE A SAYA MA\nMaana 84nan: Mɛlɛkɛ dɔ nana bɔ Mariyamu ye\nMaana 85nan: Yezu wololi koo\nMaana 86nan: Lolo dɔ be cɛɛ dɔw ɲɛminɛ\nMaana 87nan: Yezu be batosoba kɔnɔ\nMaana 88nan: Zan be Yezu batize\nMaana 89nan: Yezu be Alabatosoba saniya\nMaana 90nan: Yezu ni samarika muso\nMaana 91nan: Yezu be kulu dɔ kan\nMaana 92nan: Yezu be suuw lakunu\nMaana 93nan: Yezu be jamaw balo\nMaana 94nan: Denmisɛnw koo ka di a ye\nMaana 95nan: Yezu ka mɔgɔ kalancogo\nMaana 96nan: Banabagatɔw kɛnɛyali\nMaana 97nan: Yezu masalaman\nMaana 98nan: Oliviye yiriw kulu kan\nMaana 99nan: Sangaso boon kɔnɔ\nMaana 100nan: Zɛtisemane nankɔ kɔnɔ\nMaana 101nan: U ye Yezu faga\nYɔrɔ 7nan: K’A TA YEZU LAKUNUNI MA KA TAGA SE POL DONNI MA KASO LA\nMaana 102nan: Yezu ɲɛnaman lo\nMaana 103nan: Yezu b’a yɛrɛ yira\nMaana 104nan: Yezu be kɔsegi sankolo la\nMaana 105nan: U be kɔnɔni kɛra\nMaana 106nan: Mɛlɛkɛ dɔ ye u bɔ kaso la\nMaana 107nan: U be Etiyɛni bonna\nMaana 108nan: Damasi sira kan\nMaana 109nan: Piyɛri tagara bɔ Kɔrinɛyi ye\nMaana 110nan: Timote: Pol dɛmɛbaga kura\nMaana 111nan: Cɛden min sinɔgɔra\nMaana 112nan: Fɔɲɔba ye kurun tiɲɛ\nMaana 113nan: Pol be Ɔrɔmu\nYɔrɔ 8nan: BIBULU KƆNNA KA KOO O KOO FƆ, O BE DAFA\nMaana 114nan: Juguya bɛɛ banni\nMaana 115nan: Alijɛnɛ kura dugukolo kan\nMaana 116nan: Ɲɛnamaya banbali sɔrɔcogo\nKaan dɔ sugandi Jula\nA KALAN KAAN NIN NA Acoli Afrikaans Albanais Allemand Anglais Arabe Arménien Arménien (occidental) Assamais Ateso Aymara Azéri Azéri (cyrillique) Bambara Baoulé Bas allemend Bichlamar Bicol Birman Bulgare Catalan Cebuano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Cinyanja Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Finnois Français Féroïen Ga Garifuna Georgien Goun Grec Groelandais Guarani Guna Haoussa Herero Hiligaynon Hindi Hiri Motu Hmong blanc Hongrois Hébreu Igbo Iloko Indonésien Islandais Isoko Italien Japonais Jula Kabardino-Tcherkess Kabye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kissi Kongo Krio Kwangali Kwanyama Lamba Langue des Signes Américaine Langue des signes australienne Langue des signes britannique Langue des signes costaricienne Langue des signes espagnole Langue des signes estonienne Langue des signes finnoise Langue des signes française Langue des signes hongroise Langue des signes japonaise Langue des signes mexicaine Langue des signes nicaraguayenne Langue des signes néerlandaise Langue des signes paraguayenne Langue des signes philippine Langue des signes tcheque Langue des signes vénézuélienne Langue des signes équatorienne Lao Letton Lhukonzo Lingala Lituanien Luganda Lugbara Luo Luvale Macédonien Makua Malagach Malay Malayalam Maltais Mam Mambwé-Lungu Mapudungun Marathi Maya Mazatec de Huautla Mende Miskito Mixe Mixtèque (Guerrero) Mizo Mongol Moore Nahuatl (Nord de Puebla) Nahuatl (guerrero) Ndonga Ndébélé Ngabere Niue Norvégien Nuer Nyaneka Nzema Néerlandais Népali Oromo Ossete Otomi (vallee du mezquital) Ouïghour (arabe) Papiamento (curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quiché Romain Runyankore Russe Rutooro Samoan Sango Sena Sepedi Serbe Sesotho du Lesotho Shona Sidama Singhalais Slovaque Slovène Sranan tongo Suédois Swahili Swati Tagalog Tajiki Tankarana Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshwa Tsonga Tswana Turc Turkmene (cyrillique) Twi Tzeltal Tzotzil Télougou Tétoum Dili Ukrainien Umbundu Venda Vezo Vietnamien Wallis Waray-Waray Wayuunaiki Wolaitsa Wolof Xhosa Yoruba Zapotec (de l'isthme) Zapotec (lachiguiri) Zoulou langue des signes colombienne tamoul tchouvache\nSOLOMANI tun ye kanbele ye tuma min na a kɛra masacɛ ye. Jehova koo tun ka di a ye, ani a tun be a faa Dawuda ka ladili ɲumanw sira tagama. A koo tun ka di Jehova ye. O kama, loon dɔ sufɛ a y’a ɲininga siko la ko: ‘Solomani, i b’a fɛ ne ka mun lo di i ma?’\nSolomani y’a jaabi ko: ‘Jehova, ne ka Ala, ne ye denmisɛn ye ani ne tɛ masaya ɲɛɛ lɔn. O la, i ka hakilitigiya di ne ma walisa ne ka se k’i ka jama nin mara koɲuman.’\nSolomani ka kuma diyara Jehova ye. O kama, a ko: ‘I ma sijan walima nafolo deli, nka i ye hakilitigiya le deli. O la, ne bena hakilitigiya di i ma, mɔgɔ ma min ɲɔgɔn sɔrɔ ka ye. Ani i ma fɛɛn min deli ne b’o fana di i ma: nafolo ni bonya.’\nWagati dɔɔni o kɔ, muso fila nana ni koo gwɛlɛ dɔ ye Solomani fɛ. Muso kelen y’a fɔ ko: ‘Ne ni muso nin, an be boon kelen kɔnɔ. Ne ye cɛden dɔ wolo ani tile fila o kɔ muso nin fana ye cɛden dɔ wolo. Nka loon dɔ sufɛ, a deen sara. Ka ne to sinɔgɔ la, a y’a deen suu ta ka na a la ne gɛrɛfɛ ani ka ne deen ta. Ne kununa tuma min na, ne ye deen suu ye, ani n y’a filɛ ka ɲɛ k’a ye ko ne deen tɛ.’\nMuso dɔ nin ko: “Tiɲɛ tɛ! Ne deen le be nii na, i ta le sara!” Nka muso fɔlɔ ko: ‘Tiɲɛ tɛ! E deen le sara, ne ta le be nii na!’ U tora ka ɲɔgɔn sɔsɔ ten. Solomani ye mun lo kɛ do?\nSolomani ko u ka na ni murujan ye ani a y’a fɔ ko: ‘Deen min be nii na, a’ y’o cɛtigɛ fila ka tilan kelen di muso nunu kelen kelen bɛɛ ma.’\nMuso min tun ye deen baa yɛrɛyɛrɛ ye, ale kulera ko: ‘Ayi, sabari kana deen nin faga. A di muso nin ma!’ Nka, muso dɔ nin ko: ‘Kana a di an si ma, a tigɛ fila.’\nSolomani labanna k’a fɔ ko: ‘Kana deen nin faga! A di muso fɔlɔ nin ma. Ale lo ye deen nin bamuso yɛrɛyɛrɛ ye.’ Solomani y’o lɔn sabu deen wolobaga tun b’a deen kanu hali fɔɔ a tun sɔnna u k’a di muso dɔ nin ma sanni u k’a faga. Jama ye Solomani ka kitiko mɛn tuma min na, a diyara u ye ka o masacɛ hakilitigi ɲɔgɔn sɔrɔ.\nSolomani ka masaya wagati la, Ala ye Israɛldenw duga. A y’a kɛ sumanw be ɲɛ ani yiriw be den kosɔbɛ. Mɔgɔw tun be fani ɲumanw don ani u tun be si boon ɲɛnamanw kɔnɔ. Bɛɛ tun be jiidi.\n1 Masacɛw 3:3-28; 4:29-34.\nJehova ye Solomani ɲininga mun lo la, ani ale y’a jaabi cogo di?\nSolomani ye min ɲini Jehova fɛ, komi o diyara a ye, Jehova ko a bena mun lo di a ma?\nMuso fila dɔw nana ni koo gwɛlɛ juman lo ye Solomani fɛ?\nI ko i ɲɛɛ b’a la jaa kan, Solomani y’o koo ɲɛnabɔ cogo di?\nKoow tun be cogo di Solomani ka masaya wagati la, ani mun na do?\nAn ka 1 Masacɛw 3:3-28 kalan.\nBaara kalifara cɛɛ minw ma Ala ka jɛnkulu kɔnɔ bi, olu be se ka kalan juman sɔrɔ Solomani ka kumaw na a y’a kɔnɔ gwɛ ka minw fɔ 1 Masacɛw 3:7 kɔnɔ? (Zab. 119:105; Tal. 3:5, 6)\nA bɛnnin lo an ka delili kɛ fɛɛn minw koo la, Solomani y’o ɲɛyira an na cogo di a ka delili kɔnɔ? (1 Mas. 3:9, 11; Tal. 30:8, 9; 1 Zan 5:14)\nSolomani ye muso fila nunu ka sɔsɔliko ɲɛnabɔ cogo min na, n’an be miiri o la o b’an jigi sigi ko Solomaniba Yezu Krista bena a ka kuntigiya kɛ cogo di? (1 Mas. 3:28; Ezayi 9:5, 6; 11:2-4)\nAn ka 1 Masacɛw 5:9-14 kalan.\nSolomani ye Jehova deli a ka dusukun kolonin di ale ma, Jehova y’o delili jaabi cogo di? (1 Mas. 5:9)\nMɔgɔw tun be jijali kɛ ka na Solomani ka hakilitigiya kumaw lamɛn. N’an miirila o la, an ka kan ka Ala ka Kuma kalan jati cogo di? (1 Mas. 5:9, 14; Zan 17:3; 2 Tim. 3:16)\nGafe minw be ɛntɛrɛnɛti kan, u telesarse sifaw\nJW.ORG/ JEHOVA SEEREW KA SITE WEB\nLajɛnw kɛyɔrɔ dɔ ɲini\nLajɛnbaw kɛyɔrɔ dɔ ɲini\nNili kɛ an ka baara kama min be kɛ duniɲa kuru bɛɛ kɔnɔ\n"Biblotɛki ɛntɛrɛnɛti kan"\nA bila a la A bɔ a la\nCopyright © 2018 Watch Tower Bible and Tract Society of Pennsylvania. AN KA SARATIW | KUNNAFONIW MARACOGO


Uru 1 AKKDC08 - Cɛfariw tun be Isirayɛli jamana kunna - Bible Search\nUru int Uru 2\nElimelɛki ka somɔgɔw be taga sigi Mowabu\n1Cɛfariw tun be Isirayɛli jamana kunna tuma min na, kɔngɔ tun donna jamana kɔnɔ. Bɛtilehɛmuka dɔ, ka bɔ Zuda mara la, wilila ka taga sigi Mowabua jamana na, n'a ka muso an'a dencɛ mɔgɔ fila. 2Cɛɛ nin tɔgɔ tun ko Elimelɛki, a muso tɔgɔ ko Nawomi, a deen fila nunu tɔgɔ tun ko Malɔn ni Kiliyɔn. U tun ye Efarata ka mɔgɔw ye ka bɔ Bɛtilehɛmu, Zuda mara la. U tagara sigi yen. 3Nawomi cɛɛ Elimelɛki sara, k'a to n'a deen fila nunu ye. 4Deen nunu ye Mowabu sunguru dɔw ta k'u furu. Kelen tɔgɔ ko Ɔripa, kelen tɔgɔ ko Uruti. U sigira yen fɔɔ saan tan ɲɔgɔn. 5O kɔ, Malɔn ni Kiliyɔn, olu mɔgɔ fila fana sara, ka Nawomi to a kelen. Deenw t'a fɛ, cɛɛ t'a fɛ.\nUruti b'a ŋaniya ka to ni Nawomi ye\n6Ka Nawomi to Mowabu jamana na, a y'a mɛn ko Masaba makarila a ka siya la ka dumuni d'u ma. O la, a wilila ka bɔ Mowabu, ale n'a biranmuso nunu, ko u be taga. 7A bɔra u sigiyɔrɔ la, ale n'a biranmusow ye sira ta ɲɔgɔn fɛ ko u be kɔsegi Zuda mara la. 8Nga Nawomi y'a fɔ a biranmuso nunu ye ko: «Aw ye segi ka taga aw baaw fɛ. Masaba k'aw dɛmɛ, i n'a fɔ aw y'a kɛ taabaga nunu ye, ani ne fana ye cogo min na. 9A ka aw kelen kelen bɛɛ dɛmɛ aw ka cɛɛw sɔrɔ ani ka sigiyɔrɔɲumanw sɔrɔ u fɛ!» O kɔ, a y'a bolo meleke u kaan na k'u fo. Olu fana kasira kosɔbɛ. 10O kɔ, u y'a fɔ a ye ko: «Ayi, anw bena taga n'i ye i ka mɔgɔw fɛ.» 11Nga Nawomi ko: «Aw ka segi ne denmusow. Mun na aw be taga ni ne ye? Ne be se ka deen dɔw wolo aw be se ka furu minw fɛ tugu wa? 12Aw ye segi ne denmusow, bari ne kɔrɔla kosɔbɛ. Ne te se ka furu cɛɛ ma tugu. Hali ni ne tun be se ka furu cɛɛ ma ka jɛn n'a ye bii yɛrɛ ka deenw sɔrɔ, 13aw bena se ka sigi k'u kɔnɔ n'aw te furu wa? Ayi ne denmusow, ne nii tɔɔrɔnin lo ka tɛmɛ aw ta kan, bari Masaba bolo le be ne kan.»\n14O la, u kasira kosɔbɛ tugu. O kɔ, Ɔripa y'a bolo meleke a biranmuso la k'a fo kosɔbɛ, ka sɔrɔ ka faran a la, nga Uruti ma sɔn ka faran a la. 15O la, Nawomi y'a fɔ Uruti ye ko: «I sinamuso filɛ, ale kɔsegira ka taga a ka mɔgɔw n'a ka batofɛnw fɛ. Tugu a kɔ.» 16Nga Uruti y'a jaabi ko:\n«E kana ne wajibiya ka faran i la ka taga.\nE bena taga yɔrɔ o yɔrɔ ne fana bena taga o yɔrɔ la,\ne layɔrɔ bena kɛ ne layɔrɔ ye,\ne ka mɔgɔw bena kɛ ne ka mɔgɔw ye,\ne ka Ala bena kɛ ne ka Ala ye.\n17E sayɔrɔ, o ye ne fana sayɔrɔ ye,\nani ne suu fana be don yen.\nNi saya tɛ, ni ne faranna i la,\nMasaba kan'a diya n na fewu.»\n18Nawomi y'a ye ko a y'a latigɛ sɔbɛ la ka tugu ale kɔ, o la a ma sɔn k'a wajibiya tugu.\n19U ye sira minɛ ɲɔgɔn fɛ ka taga Bɛtilehɛmu. U sera yen tuma min na, dugu mɔgɔw bɛɛ kabakoyara u kosɔn, musow tun b'a fɔra ko: «Nin te Nawomi ye wa?» 20Nawomi y'a fɔ u ye ko: «Aw kana ne wele Nawomi tugu, aw ka n wele Mara,b bari Setigi ye ne dusu kasi.\n21Ne tun be bɔ yan tuma min na ka taga,\nne wasanin tun lo.\nMasaba ye ne kɔsegi bolo lakolon.\nMun na aw be ne wele Nawomi tugu?\nMasaba bolo be ne kan,\nSetigi ye ne kɛ makaritɔ ye.»\n22Nawomi n'a biranmuso Uruti bɔra Mowabu jamana na ten. U sera Bɛtilehɛmu tuma min na, o kɛra *orizi tigɛwaati daminɛ na.


Zud 11 AKKDC08 - Olofɛrine y'a fɔ a ye ko: «I hakili - Bible Search\nZud 10 Zud 12\nOlofɛrine ni Zuditi be kuma\n1Olofɛrine y'a fɔ a ye ko: «I hakili sigi, muso, kana siran foyi la, bari ne ma deli ka kojugu kɛ mɔgɔ si la min y'a latigɛ ka baara kɛ dugukolo bɛɛ masacɛ Nabukodonozɔri ye. 2Sisan, i ka siya min siginin be kuluyɔrɔ la, n'u tun ma ne dɔgɔya, ne tun tena taman ta u kama. U ye koo nin kɛ u yɛrɛ la. 3Sisan i bolila ka bɔ u fɛ ka na an fɛ kuun min na, i k'o fɔ ne ye. Tiɲɛ na, i bena kisi. I hakili sigi, i tena sa bii sufɛ, walima loon nataw la. 4Mɔgɔ si tena kojugu kɛ i la, u bena i minɛ ka ɲa i n'a fɔ a be kɛ ne matigi, masacɛ Nabukodonozɔri ka baarakɛlaw ye cogo min na.»\n5Zuditi y'a fɔ a ye ko: «Sɔn i ka jɔnmuso ka kuma i fɛ. I ka baarakɛla ka kuma lamɛn, ne ma na ko n be galon tigɛ ne matigi ye bii suu nin na fewu. 6N'i be sɔn i ka baarakɛla ka ladilikuma na, Ala bena i dɛmɛ ka koba kɛ, ne matigi tena dɛsɛ a ka kokɛtaw la. 7Ka dugukolo bɛɛ masacɛ Nabukodonozɔri to sii la, ani a ka sebagaya kosɔn, ne be kali ko a y'i ci ka nimanfɛnw bɛɛ bila siraɲuman kan. Ele sababu la, adamadenw dama te baara kɛ masacɛ ye, kongosogow ni begɛnw ani kɔnɔw fana bena kolo Nabukodonozɔri n'a ka somɔgɔw bɛɛ ye, k'u nakun dafa e barika la. 8Bari an y'i ka lɔnniya n'i ka hakilitigiya koo mɛn. U b'a fɔra dugukolo kan yɔrɔ bɛɛ ko e kelen ka ɲi jamana bɛɛ kɔnɔ, ko see b'i ye lɔnniya barika la, k'o la, i kɛra kɛlɛkuntigi ɲanaman ye. 9Akiyɔri ye kuma min fɔ aw ka ɲɔgɔnye la, an y'o mɛn. Betulikaw y'a kuun bɛn, a tun ye kuma minw fɔ i ɲana, a y'o bɛɛ fɔ u ye. 10O le kosɔn, matigi, kan'a ka kuma jati foyi ye, o mara i kɔnɔ, bari a ye tiɲɛ fɔ. Ni an ka siya ma u ka Ala hakɛ ta fewu, Ala t'u ɲaa gwan, murujan te se u kɔrɔ. 11Nga sisan, o le be kɛra. O la, u tena se ka ne matigi gwɛn, ele bena see sɔrɔ. Saya bena cun u kan. U ye hakɛ kɛ, o la, u ka Ala bena dimi u kɔrɔ i n'a fɔ a be kɛ tuma o tuma cogo min na n'u ye kojugu kɛ. 12U ka dumuni banna, jii dɛsɛra. O la, u y'a latigɛ k'u bena begɛnw le faga. Ala ka sariya ko u man kan ka fɛɛn min dumu, u y'a latigɛ k'u bena u yɛrɛ balo n'o ye. 13U tun ye suman deen fɔlɔw, ni duvɛn ni tulu *jaka minw bila Ala ye, n'o ka kan ka di sarakalasebagaw ma, minw be Zeruzalɛmu, u y'a latigɛ k'u bena o dumu, k'a sɔrɔ sira dinin te mɔgɔ si ma jama cɛma ka maga o la. 14Zeruzalɛmukaw yɛrɛ y'o kɛ ka ban. O le kosɔn, Betulikaw ye mɔgɔw ci yen ko u ka taga sira dali Zeruzalɛmu cɛkɔrɔbaw ka jɛnkulu fɛ janko u fana ka se k'o kɛ. 15N'u ye sira sɔrɔ k'o kɛ loon min na, o loon kelen na, Ala bena u don i bolo, i bena se k'u halaki. 16O le kosɔn, ne, i ka jɔnmuso y'o bɛɛ mɛn tuma min na, ne bolila ka bɔ u fɛ. Ala ye ne ci ka koo dɔw kɛ n'i ye, minw bena o mɛnbagaw bɛɛ kabakoya dugukolo kan yɔrɔ bɛɛ la. 17Bari i ka jɔnmuso be siran Sankolotigi Ala ɲa, ne be baara kɛ a ye suu ni tile. K'a ta sisan ma, ne bena to n'i ye, ne matigi, i ka jɔnmuso bena to ka bɔ sufɛ ka taga dingɛyɔrɔ la ka Ala dali. N'u ye u ka hakɛ nin kɛ tuma min na, o bena fɔ ne ye. 18Ne bena n'a fɔ i ye, i bena bɔ n'i ka kɛlɛdenw bɛɛ ye, u ka mɔgɔ si tena se ka lɔ i ɲa. 19Ne bena i bila sira ka Zude mara cɛtigɛ fɔɔ ka taga se Zeruzalɛmu. Ne ben'a kɛ i ka masasigilan be bila dugu cɛma. I ben'a kɔnɔ mɔgɔw dɛndɛ ka taga n'u ye i n'a fɔ sagaw, dɛndɛbaga te minw na. Hali wulu tena sɔngɔ i kan. Bari Ala y'o le fɔ ne ye, ale lo y'a kɛ ne kɔnna k'o lɔn sanni a be kɛ, ne cira janko k'o fɔ i ye.»\n20A ka kuma nunu diyara Olofɛrine n'a ka kɛlɛkuntigiw bɛɛ ye, u y'a ka hakilitigiya jati kosɔbɛ, u y'a fɔ ɲɔgɔn ye ko: 21«Diɲɛ bɛɛ kɔnɔ, muso min cɛɛ ka ɲi i n'a fɔ ale, ani ka kuma ni hakilitigiya ye i n'a fɔ ale, o te yen fewu.» 22Olofɛrine y'a fɔ a ye ko: «Ala ye koɲuman kɛ k'i ci jama ɲa, janko ka barika don ne la, ani ka mɔgɔw halaki minw ye ne matigi dɔgɔya. 23E kɔni, i cɛɛ ka ɲi, i be se kuma na fana. I ye koo min fɔ, n'i y'o kɛ, i ka Ala bena kɛ ne ka Ala ye, e yɛrɛ bena taga to masacɛ Nabukodonozɔri ka soo kɔnɔ, i tɔgɔ bena bɔ dugukolo kan yɔrɔ bɛɛ la.»


Kod 26 AKKDC08 - Kɔngɔ donna jamana na min ni Ibrayima - Bible Search\nKod 25 Kod 27\nIsiyaka ni Abimelɛki\n1Kɔngɔ donna jamana na min ni Ibrayima ka tile kɔngɔ te kelen ye. Isiyaka tagara filisiw ka masacɛ Abimelɛki fɛ Gerari. 2Masaba y'a yɛrɛ yira Isiyaka la k'a fɔ a ye ko: «Kana taga Ezipiti jamana na. Ne bena jamana min koo fɔ i ye, i ka sigi o kɔnɔ. 3- Sigi jamana nin kɔnɔ yan, ne bena to i fɛ ka i dɛmɛ. Ne bena mara nunu bɛɛ d'i n'i kɔmɔgɔw ma. Ne ye layidugwɛlɛn ta i faa Ibrayima ye koo min na, ne bena o kɛ. 4Ne bena i kɔmɔgɔw caya i n'a fɔ lolow, ka mara nunu bɛɛ di u ma. Dugukolo kan siyaw bɛɛ bena hɛrɛ sɔrɔ i kɔmɔgɔw barika la 5bari Ibrayima ye ne sago kɛ, a ye ne ka kuma, ni ne ka cii fɔninw ni ne ka koo latigɛninw, ani ne ka sariyaw mara.»\n6O la, Isiyaka tora Gerari. 7- O yɔrɔ mɔgɔw y'a ɲininga a muso koo la tuma min na, a y'a fɔ ko a dɔgɔmuso lo, bari a tun be siran k'a fɔ ko a muso lo. A tun b'a miiri k'u ben'a faga Erebɛka kosɔn, bari a tun cɛ ka ɲi kosɔbɛ. 8Isiyaka mɛnna o yɔrɔ la. Loon dɔ, ka filisiw ka masacɛ Abimelɛki to a ka soo kɔnɔ, a ye filɛli kɛ fenɛtiri fɛ ka Isiyaka ye, a n'a muso Erebɛka tun be tulon kɛra ɲɔgɔn fɛ. 9Abimelɛki ye Isiyaka wele k'a fɔ a ye ko: «Siga t'a la, muso nin y'i muso ye! Mun kosɔn i y'a fɔ ko i dɔgɔmuso lo?» Isiyaka y'a jaabi ko: «Bari ne tun be siran ko u kana ne faga a kosɔn.» 10Abimelɛki ko: «I do ye mun le kɛ an na? Dɔɔni an ka mɔgɔ dɔ tun bena la n'a ye, i tun bena an bila kojugu la.» 11O la, Abimelɛki y'a fɔ k'a gwɛlɛya a ka mɔgɔw bɛɛ ye ko: «Ni mɔgɔ o mɔgɔ magara cɛɛ nin, walima a muso la, o tigi bena faga.» 12Isiyaka ye sɛnɛ kɛ jamana nin kɔnɔ. A ye sumansi min dan, a y'o ɲɔgɔn kɛmɛ sɔrɔ o saan na, bari Masaba y'a ta ɲa. 13Isiyaka kɛra fɛntigi ye, a ka nafolo tora ka caya ka taga fɔɔ a kɛra nafolobatigi ye. 14A ka begɛnmisɛnw n'a ka misiw, n'a ka jɔɔnw tun ka ca fɔɔ o ɲagoya donna filisiw la.\nIsiyaka ni Abimelɛki be bɛn\n15Isiyaka faa Ibrayima ka jɔɔnw tun ye kɔlɔn minw sogi a ka tile la, filisiw tun ye olu bɛɛ fa bɔgɔ la k'u datugu. 16Abimelɛki y'a fɔ Isiyaka ye ko: «Bɔ an ka yɔrɔ la ka taga bari i fanga ka bon an ma.» 17O la, Isiyaka bɔra o yɔrɔ la ka taga sigiyɔrɔ labɛn Gerari kɔkɛnɛ na ka sigi yen.\n18U tun ye kɔlɔn minw sogi a faa Ibrayima ka tile la ni filisiw tun y'u datugu Ibrayima sanin kɔ, Isiyaka ye olu kɔnɔ bɔ tugu. A faa tun ye tɔgɔ minw la u kan, a y'u wele ten. 19Isiyaka ka jɔɔnw ye kɔlɔn dɔ sogi kɔkɛnɛ na. U ye jii ɲanaman sɔrɔ. 20Gerari begɛndɛndɛbagaw ni Isiyaka taw ye kɛlɛ kɛ, u ko jii nin ye olu ta ye. O la, Isiyaka ye kɔlɔn nin tɔgɔ la ko Ezɛki,t bari u ye kɛlɛ sɔrɔ a kosɔn. 21A ka jɔɔnw ye kɔlɔn wɛrɛ sogi tugu. U kɛlɛla o fana kama. A y'o tɔgɔ la Sitina.u 22A bɔra o yɔrɔ la ka taga kɔlɔn wɛrɛ sogi. Kɛlɛ ma kɛ o kama. A y'o tɔgɔ la Erewobɔti,v bari a ko: «Masaba ye yɔrɔ d'an ma sisan, janko an ka koo ka yiriwa jamana kɔnɔ.»\n23Isiyaka bɔra o yɔrɔ la ka taga Bɛriseba. 24O loon sufɛ, Masaba y'a yɛrɛ yira a la k'a fɔ a ye ko:\n«Ne y'i faa Ibrayima ka Ala ye.\nKana siran, bari ne be n'i ye.\nNe bena i ta ɲa k'i kɔmɔgɔw caya\nne ka jɔncɛ Ibrayima kosɔn.»\n25Isiyaka ye sarakabɔyɔrɔ lɔ o yɔrɔ la ka Masaba bato. O yɔrɔ la, a y'a ka fanibugu lɔ, ani a ka jɔɔnw ye kɔlɔn sogi o yɔrɔ la fana.\n26- Abimelɛki n'a ladibaga Awuzati n'a ka kɛlɛdenw kuntigi Pikɔli bɔra Gerari ka taga Isiyaka sɛgɛrɛ. 27Isiyaka y'u ɲininga ko: «Mun na aw nana ne sɛgɛrɛ, k'a sɔrɔ aw ye ne kɔniya ka ne gwɛn ka bɔ aw fɛ?»\n28U y'a jaabi ko: «An y'a ye tiɲɛ na ko Masaba be n'i ye. O le y'a to an ko an ka kan ka bɛɛn ka kali ɲɔgɔn ye. I kali 29ko i tena kojugu kɛ an na, bari an fana ma dɔ kɛ i la, an ye koɲuman kɛ i ye tuma bɛɛ k'i to i tagara hɛrɛ la. Sisan Masaba y'i dɛmɛ.» 30Isiyaka ye ɲanagwɛ sigi u ye, u ye dumuni kɛ ka minni kɛ. 31O dugusagwɛ sɔgɔma joona, u kalila ɲɔgɔn ye. O kɔ, Isiyaka ye sira d'u ma, u faranna ɲɔgɔn na hɛrɛ la.\n32O loon kelen na, Isiyaka ka jɔɔnw nana kɔlɔn dɔ kibaru fɔ a ye k'olu y'a sogi, jii sɔrɔl'a la. 33A y'o tɔgɔ la ko Sibeya. O le kosɔn, o dugu tɔgɔ ko Bɛriseba halibi.w\n34Ezawu ye saan bi naani sɔrɔ tuma min na, a ye iticɛ Beri denmuso Zuditi ni iticɛ Elɔn denmuso Basimati furu. 35Olu ye Isiyaka ni Erebɛka dusu kasi kosɔbɛ.


Lok 2nan 30 AKKDC08 - Ezekiyasi ye cidenw bila ka taga - Bible Search\nLok 2nan 29 Lok 2nan 31\nLok 2nan 30\nEzekiyasi ye Hɔrɔnya ɲanagwɛ min kɛ\n1Ezekiyasi ye cidenw bila ka taga Isirayɛli ni Zuda mara mɔgɔw bɛɛ wele, ka batakiw ci Efarayimu ni Manase maraw la fana, k'a fɔ u ye ko u ka na Masaba ka soo yɔrɔ la Zeruzalɛmu, ka *Hɔrɔnya ɲanagwɛ kɛ janko ka Masaba, Isirayɛli ka Ala boɲa. 2- O y'a sɔrɔ masacɛ n'a ka ɲamɔgɔw ni jama bɛɛ min be Zeruzalɛmu, olu tun bɛnn'a la ko u bena Hɔrɔnya ɲanagwɛ nin kɛ kalo filanan na. 3U tun ma se k'a kɛ a waati la, bari, sarakalasebaga caaman tun ma u yɛrɛ saniya fɔlɔ, jama fana tun ma lajɛn Zeruzalɛmu. 4Koo nin diyara masacɛ ni jama bɛɛ ye. 5U y'a latigɛ ka wango la Isirayɛlidenw ka mara bɛɛ kɔnɔ, k'a ta Bɛriseba fɔɔ ka taga se Dan mara la, ko jama ka na Zeruzalɛmu ka Hɔrɔnya ɲanagwɛ kɛ ka Masaba, Isirayɛli ka Ala boɲa. Bari mɔgɔ caaman tun t'a kɛ tugu ka kɛɲɛ ni min sɛbɛnn'a koo la. 6Cidenw tagara ni masacɛ n'a ka ɲamɔgɔw ka batakiw ye Isirayɛli ni Zuda mara bɛɛ la. Ka kɛɲɛ ni masacɛ ka fɔta ye, u ko: «Isirayɛlidenw, aw ka kɔsegi ka na Masaba, Ibrayima, ni Isiyaka, ani Isirayɛli ka Ala ma, janko a ka sɔn aw ma tugu, aw tɔɔ minw tora, aw minw bɔsira Asiri masacɛw bolo. 7Aw kana kɛ i n'a fɔ aw facɛw, n'aw balimaw, minw ma tilen Masaba u faaw ka Ala ma, o la, ale y'u kɛ dusukasifɛnw ye, i n'a fɔ aw ɲaa b'a la cogo min na.\n8«Aw kana aw tulo gwɛlɛya i n'a fɔ aw faaw, aw ka kolo Masaba ye. Aw ka n'a ka sigiyɔrɔ la, a ye min saniya kudayi. Aw ka baara kɛ Masaba aw ka Ala ye, janko a dimikojugu kana kɛ sababujugu ye aw ma. 9N'aw kɔsegira Masaba ma, aw balimaw n'aw deenw minɛna ka taga jamana min na, o yɔrɔ mɔgɔw bena makari u la, k'u to u be kɔsegi ka na jamana nin na, bari Masaba aw ka Ala be hinɛ, a be makari. N'aw kɔsegir'a ma, a ten'a kɔɔ di aw ma.»\n10Ciden nunu ye duguw munumunu Efarayimu ni Manase maraw la fɔɔ ka taga se Zabulɔn mara la. Nga mɔgɔw tora ka yɛlɛ u ma, k'u lɔgɔbɔ. 11O n'a ta bɛɛ, Asɛri kɔmɔgɔ dɔw, ni Manase ta dɔw, ani Zabulɔn ta dɔw y'u yɛrɛ majigi ka taga Zeruzalɛmu. 12Zuda mara la fana, Masaba y'a to jama ka miiriya kɛra kelen ye ka se ka masacɛ n'a ka ɲamɔgɔw ka fɔta kɛ, ka kɛɲɛ ni ale Masaba ka kuma ye.\n13Jamaba ye ɲɔgɔn lajɛn Zeruzalɛmu, janko ka *Buru funubali ɲanagwɛ kɛ kalo filanan na, o kɛra jamaba yɛrɛ yɛrɛ ye. 14U ye Zeruzalɛmu sarakabɔyɔrɔw bɔ yen, ka fɛɛn kasadimanw jɛniyɔrɔw bɔ yen fana, k'u ta ka taga u fili Sedirɔn kɔɔ kɛnɛ na.\nEzekiyasi be Hɔrɔnya ɲanagwɛ kɛ\n15U ye sagaden faga ka kɛ *Hɔrɔnya ɲanagwɛ saraka ye kalo filanan tile tan ni naaninan loon. Sarakalasebagaw ni Levi kɔmɔgɔw tɔw tun maloyara, u y'u yɛrɛ saniya ka na ni saraka jɛnitaw ye Masaba ka soo kɔnɔ. 16U tora u lɔyɔrɔw la ka kɛɲɛ ni Ala ka mɔgɔ Musa ka sariyasɛbɛ kɔnɔnakuma ye. Sarakalasebagaw tun be joli minɛ Levi kɔmɔgɔw fɛ ka to k'o seriseri sarakabɔyɔrɔ kan. 17Mɔgɔ caaman tun be jama cɛma minw tun ma u yɛrɛ saniya. O la, mɔgɔ minw bɛɛ saniyanin tun tɛ, Levi kɔmɔgɔw tora ka sagadenw faga ka kɛ olu ka Hɔrɔnya ɲanagwɛ sarakaw ye janko k'u saniya Masaba ye. 18Bari mɔgɔ caaman tun ma u yɛrɛ saniya. Mɔgɔ saniyabali nunu caaman tun ye Efarayimu, ni Manase, ani Isakari, ni Zabulɔn mara mɔgɔw ye. Olu ye Hɔrɔnya ɲanagwɛ dumuni kɛ, min ma bɛɛn ni sariyasɛbɛ kɔnɔnakuma ye. Nga Ezekiyasi ye Ala daali u ye ko: «Masaba, e min ka ɲi, i ka yafa 19e ɲinibagasɔbɛw bɛɛ ma, ele Masaba, u faaw ka Ala, hali n'o y'a sɔrɔ u ma saniya i ka koow la.» 20Masaba y'a ka daalilikan mɛn, a ma foyi kɛ jama la.\n21Isirayɛliden minw tun be Zeruzalɛmu, olu ye *Buru funubali ɲanagwɛ kɛ tile wolonwula kɔnɔ ni nisɔndiyaba ye. Sarakalasebagaw ni Levi kɔmɔgɔ tɔw tun be Masaba tanura loon o loon n'u ka fɔlikɛminanw barikamaw ye. 22Ezekiyasi kumana Levi kɔmɔgɔw bɛɛ fɛ k'u jaa gwɛlɛya, minw tun be Masaba ka koo faamu kosɔbɛ. U y'u niyɔrɔ dumuni kɛ tile wolonwula kɔnɔ, ka jɛnɲɔgɔnya sarakaw bɔ, ani ka Masaba u faaw ka Ala tanu. 23Jama bɛɛ bɛnn'a la ko u bena ɲanagwɛ nin kɛ tile wolonwula kɔnɔ tugu. O la, u y'a kɛ tile wolonwula tugu ni nisɔndiya ye. 24Zuda masacɛ Ezekiyasi tun ye tura waa kelen, ni saga waa wolonwula d'u ma. A ka ɲamɔgɔw tun ye tura waa kelen d'u ma fana, ani begɛnmisɛn waa tan. Sarakalasebaga caaman y'u yɛrɛ saniya. 25Zuda mara jama bɛɛ nisɔndiyara, ani sarakalasebagaw ni Levi kɔmɔgɔ tɔw, ni mɔgɔ minw bɛɛ bɔra Isirayɛli mara la, ni lonan minw tun siginin be o yɔrɔ la, ani minw tun siginin be Zuda mara la fana. 26Nisɔndiya tun be Zeruzalɛmu kosɔbɛ. Bari kabini Isirayɛli masacɛ Dawuda dencɛ Solomani ka waati tɛmɛna, o ɲɔgɔn tun ma kɛ ka ye Zeruzalɛmu tugu. 27Sarakalasebagaw ni Levi kɔmɔgɔ tɔw wilila ka lɔ ka duba kɛ jama ye. Ala y'u ka duba minɛ, u ka daalili sera fɔɔ a ka sigiyɔrɔ la sankolo la.


Kod Introduction AKKDC08 - Bible Search\nKoow daminɛ kitabu be fɛɛn bɛɛ daminɛko fɔ: k'a ta diɲɛ danko ma, ni adamaden ta, ani Ala ye jama min woloma. A fana be kojugu ni tɔɔrɔ doncogo yira diɲɛ kɔnɔ. Kojugukɛla laban ye jalaki le ye, nga, Ala be cogo ɲini tuma bɛɛ ka adamaden gwɛrɛ a yɛrɛ la.\nKitabu nin tilannin lo yɔrɔ fila: Yɔrɔ fɔlɔ kɔnɔ (1—11), Ala ye diɲɛ ni sogow ani adamadenw dan. Ala tun ye fɛɛn minw bɛɛ dan, o bɛɛ tun ka ɲi. Nga, Adama ni Awa, adamaden fɔlɔw, minw kɔnna ka dan, olu ma Ala ka fɔta bato. K'a ta o waati ma, adamadenw tora ka juguya ka taga. O le y'a to, Ala y'a latigɛ ka diɲɛ halaki ni jiba ye. O cɛnniba nin seen fɛ, dugukolo kan mɔgɔw bɛɛ sara k'a tɔɔ to Nuhun n'a ka denbaya dama ye. O kɔ, adamadenw nana buguya tugu ka dugukolo fa, nga u caaman tun te Ala bato.\nYɔrɔ filanan kɔnɔ (12—50), Isirayɛlidenw bɛmaw le koo fɔra yen. U bɛma fɔlɔ ye Ibrayima ye. A lara Ala la kosɔbɛ, k'a ka fɔta bato. Ala y'ale woloma ka layidu ta a ye k'a kɛ a ka jama faa ye. Ala y'a daa di ko dugukolo kan mɔgɔw bɛɛ bena duba sɔrɔ Ibrayima kɔmɔgɔ barika la. Ibrayima ka koo fɔnin kɔ, a deen Isiyaka koo be fɔ, o kɔ, ale mamaden tan ni fila koo be fɔ olu minw facɛ tɔgɔ ko Yakuba n'o yɛlɛmana ka kɛ Isirayɛli ye.\nYakuba deenw, minw be wele fana ko Isirayɛlidenw, u tagara to Ezipiti jamana na kɔngɔ kama. K'u t'o yɔrɔ la, Yusufu nana kɛ o jamana nin mɔgɔbaba dɔ ye. U ye lafiya sɔrɔ o seen fɛ. Yakuba nana kɔrɔ ka sa. Yusufu fana kɔrɔla, a y'a fɔ a ka somɔgɔw ye ko:\n«Ne satuma surunyana. Nga siga t'a la, Ala bena na aw dɛmɛ. A ye layidugwɛlɛn ta Ibrayima ni Isiyaka ani Yakuba ye, ko a bena jamana min di u ma, a bena taga n'aw ye o yɔrɔ la.» (50.24)\nAla ye diɲɛ ni adamadenw dan 1.1—2.25\nKojugu ni tɔɔrɔ donna diɲɛ kɔnɔ 3.1-24\nAdama ka koo, fɔɔ ka n'a bila Nuhun ka koo la 4.1—5.32\nNuhun ni jiba jigiko 6.1—9.28\nAdamadenw cayara, u ye sangaso lɔ Babɛli 10.1—11.32\nIsirayɛlidenw bɛmaw: Ibrayima, Isiyaka, Yakuba 12.1—35.29\nEzawu kɔmɔgɔw 36.1-43\nYusufu n'a balimaw 37.1—50.26


Piy fɔlɔ 4 AKKDC08 - Krista tɔɔrɔla minkɛ, aw fana ka - Bible Search\nPiy fɔlɔ 3 Piy fɔlɔ 5\nPiy fɔlɔ 4\n1Krista tɔɔrɔla minkɛ, aw fana ka kɛ n'o miiriya ye. Bari mɔgɔ min tɔɔrɔla, o tigi seen te hakɛ la tugu. 2O la, k'a to diɲɛ na, a bena Ala sago dama kɛ, a tena to nigɛjuguw la. 3Aw y'aw yɛrɛ nigɛlako minw kɛ ka tɛmɛ, o b'aw bɔ, i n'a fɔ kakalaya, nigɛjuguw, dɔrɔtɔya, nugubatɔya, dɔrɔminkojugu, ani subagaya i n'a fɔ Alalɔnbaliw b'a kɛ cogo min na. 4Alalɔnbaliw be kabakoya, bari aw te jɛn n'u ye u ka koo fufafu nunu na tugu, o la, u b'aw tɔgɔ cɛn. 5U bena na o bɛɛ ɲafɔ Ala ye, ale min labɛnnin lo ka suuw ni ɲanamanw bɛɛ kiti. 6O kama, kibaru diman tun fɔra suuw yɛrɛ ye, janko u ka kiti i n'a fɔ mɔgɔ tɔw. U ye kibaru diman nin mɛn waasa u ka to nii la Ala sago la Nii Senuman barika la.\n7Fɛɛnw bɛɛ banwaati surunyana. O la, aw ka kɛ hakilitigiw ye, aw labɛnnin ka to waati bɛɛ, waasa ka se ka Ala dali. 8- Ayiwa, a fɔlɔ, aw ka ɲɔgɔn kanu kosɔbɛ. Bari kanuya sababu la, hakɛ caaman be yafa.\n9Aw ka ɲɔgɔn ladon ka ɲa, ŋunuŋunu kana sɔrɔ a la. 10Aw kelen kelen bɛɛ ye seko min sɔrɔ Ala fɛ, minw be danna danna, aw k'o kɛ ka tɔw mako ɲa. O la, aw bena baaraɲuman kɛ ni Ala ka nɛɛma ye. 11Ni mɔgɔ min be waajuli kɛ, o tigi ka kuma ka kɛ Ala ka kuma ye. Min be baara dɔ kɛ tɔw ye, o tigi k'o kɛ ni Ala ka barika ye, waasa Yezu Krista sababu la, boɲa ka la Ala kan koo bɛɛ la. Boɲa ni sebagaya ye ale min ta ye tuma bɛɛ. Amiina!\nKa tɔɔrɔ Krista kosɔn\n12Ne terisɔbɛw, gwɛlɛya min b'aw kan i n'a fɔ tasuma, o kana aw kabakoya. O te kobɛnbali ye aw kan. 13Nga aw ka nisɔndiya bari aw y'aw niyɔrɔ sɔrɔ Krista ka tɔɔrɔ la. O la, ni Krista nana n'a ka nɔɔrɔ ye tuma min na, aw ka se ka nisɔndiya kosɔbɛ. 14Ni mɔgɔw b'aw nɛni bari aw ye Krista taw ye, aw dagamunin lo. Bari Ala ka Nii be n'aw ye, min ye nɔɔrɔ Nii ye. 15Aw si tɔɔrɔkun kana kɛ mɔgɔfagako ye, walima soɲali, walima juguya, walima ka daa don mɔgɔ wɛrɛ ka koo la. 16Nga n'aw dɔ be tɔɔrɔla bari a ye Krista ta ye, o kana kɛ maloya ye a fɛ, a ka barika la Ala ye o tɔgɔ nin kosɔn. 17Kiti tigɛtuma sera. A do bena daminɛ Ala ka mɔgɔw ma. Ni kiti be daminɛ anw le ma, minw be ban ka la Ala ka kibaru diman na, olu ta bena kɛ cogo di sa? 18- Ala ka kuma b'a fɔ ko:\n«Ni mɔgɔɲumanw kisiko ye baara ye,\no tuma na, Alaɲasiranbali ni hakɛkɛla ta\nbena kɛ cogo di sa?»\n19Ayiwa, minw ka tɔɔrɔ ye Ala sago ye, olu k'u yɛrɛ kalifa Danbaga Ala ma, minw ye kantigi ye, ka taga ɲa n'u ka koɲuman kɛli ye.


<< < Levitiki 3 > >>\n1 «Na lere wa kaa jaa mbe nayinmɛ saraga wɔ nɛgɛ ni Yawe Yɛnŋɛlɛ li yeri, na kaa pye napɔlɔ nakoma nanɔ wi, wi daga mbe pye jɛrɛgisaga fu. 2 Ki lerefɔ wi yaa wi kɛɛ ki taga wa yaayogo ki go ki na, mbege kɔnli wa filisaga paraga go ki yɔn na. Saraga wɔfɛnnɛ, Arɔn pinambiile wele, pe yaa ki kasanwa pi yanragi yanragi saraga wɔsaga ki kanŋgara ti ni fuun ti na. 3 Wa ki nayinmɛ saraga ki ni, wi yaa ta wɔ wa mberi kan Yawe Yɛnŋɛlɛ li yeri, mberi sogo. To ti yɛn yanlaga ŋga ki ma lara ti tɔn, mbe pinlɛ ŋga ki ma mara lara ti na ki ni, 4 naa jinŋgele shyɛn koro naa ke yanlaga ki ni, ko ŋga ki ma pye ma mara sɛnnɛ li na we, naa yiripɔlɔ wi ni, poo pinlɛ poo laga jinŋgele ke ni. 5 Arɔn wi pinambiile pe yaa ki woro ti sogo wa saraga wɔsaga ki na, saraga sogowogo ŋga pè taga makɔ wa kasɔn kanŋgirɛ ti na, wa ki go na. Ki yɛn saraga ŋga pe ma sogo, ki nuwɔ taan pi yɛn ma Yawe Yɛnŋɛlɛ li ndanla.\n6 «Na kaa pye sumbyɔ nakoma sugbɔ lerefɔ wì pan mbe wɔ nayinmɛ saraga Yawe Yɛnŋɛlɛ li yeri, ki yaayogo ki daga mbe pye naŋa nakoma jɛlɛ, mbe pye jɛrɛgisaga fu. 7 Na kaa pye sumbyɔ wi yaa wɔ saraga, wi yaa pan wi ni laga Yawe Yɛnŋɛlɛ li yɛgɛ sɔgɔwɔ. 8 Wi yaa wi kɛɛ ki taga wa yaayogo ki go ki na, mbe sigi kɔnli wa filisaga paraga go ki yɛgɛ. Saraga wɔfɛnnɛ, Arɔn pinambiile wele, pe yaa ki kasanwa pi yanragi yanragi wa saraga wɔsaga ki kanŋgara ti ni fuun ti na. 9 Wa ki nayinmɛ saraga ki ni, wi yaa yanlaga lara ti wɔ saraga Yawe Yɛnŋɛlɛ li yeri mberi sogo: to ti yɛn yanlaga ŋga ki ma lara ti tɔn, naa naga ki ni fuun ki ni, wigi kɔn wigi mara wa nafigo ki na, naa yanlaga ŋga ki ma mara lara ti na ki ni, 10 naa jinŋgele shyɛn koro naa ke yanlaga ki ni, ko ŋga ki ma pye ma mara sɛnnɛ li na we, naa yiripɔlɔ wi ni, wi yaa wi laga mbe pinlɛ jinŋgele ke ni. 11 Saraga wɔfɔ wi yaa ki woro ti sogo wa saraga wɔsaga ki na. Ti yɛn yaakara nda pe ma wɔ saraga mberi sogo Yawe Yɛnŋɛlɛ li kan.\n12 «Na kaa pye sugbɔ lerefɔ wi yaa wɔ saraga, wi yaa pan wi ni laga Yawe Yɛnŋɛlɛ li yɛgɛ sɔgɔwɔ. 13 Wi yaa wi kɛɛ ki taga wa yaayogo ki go ki na, mbe sigi kɔnli wa filisaga paraga go ki yɛgɛ. Saraga wɔfɛnnɛ, Arɔn pinambiile wele, pe yaa ki kasanwa pi yanragi yanragi wa saraga wɔsaga ki kanŋgara ti ni fuun ti na. 14 Yanlaga ŋga ki ma lara ti tɔn konaa ŋga fuun ki yɛn ma mara ti na, wi yaa ki wɔ saraga Yawe Yɛnŋɛlɛ li yeri mbege sogo; 15 naa jinŋgele shyɛn koro naa ke yanlaga ki ni, ko ŋga ki ma pye ma mara sɛnnɛ li na we, konaa yiripɔlɔ wi ni; wi yaa wi laga mboo pinlɛ jinŋgele ke ni. 16 Saraga wɔfɔ wi yaa ki woro ti sogo wa saraga wɔsaga ki na. Ti yɛn yaakara nda pe ma sogo, ti nuwɔ pi yɛn ma tanla.\n«Yanlaga ki ni fuun ki yɛn Yawe Yɛnŋɛlɛ lo wogo. 17 Ki yɛn ŋgasele na li yɛn kɔsaga fu yoro naa ye setirige piile mbele fuun pe yaa ka yiri puŋgo na ye kan; yaga ka sa cɛn laga o laga, ye se yanlaga ka nakoma kasanwa.»


Kod 8 AKKDC08 - Ala hakili tora Nuhun la, ani - Bible Search\nKod 7 Kod 9\n1Ala hakili tora Nuhun la, ani kongosogow ni begɛn minw bɛɛ tun be n'a ye kurun kɔnɔ. A y'a kɛ fɔɲɔ dɔ wilila dugukolo kan, jii jigira. 2Dugukolo kɔnɔ jii bɔyɔrɔw ni sanfɛ jii bɔyɔrɔ datugura, sanji lɔra.\n3Jii tora ka jigi dɔɔni dɔɔni. Yanni tile kɛmɛ ni bi duuru, jii nɔgɔyara dugukolo kan. 4O saan kalo wolonwulanan tile tan ni wolonwulanan loon, kurun sigira Arara kulu kan. 5Jii tora ka jigi. Yanni kalo tannan, kuluw kuunw yera.\n6Tile bi naani tɛmɛnin kɔ, Nuhun tun ye fenɛtiri min bɔ kurun na, a y'o dayɛlɛ 7ka kaankaan kelen bila ka taga. O tora ka taga ka na fɔɔ jii ka ban dugukolo kan. 8O kɔ, a ye tuganin bila ka taga, janko k'a filɛ ni jii jigira ka bɔ dugukolo kan. 9Nga tuganin ma sigiyɔrɔ sɔrɔ. A segira Nuhun fɛ kurun kɔnɔ, bari jii tun be dugukolo yɔrɔ bɛɛ la. Nuhun y'a bolo bɔ k'a minɛ k'a don kurun kɔnɔ. 10A ye kɔnɔni kɛ tile wolonwula tugu, ka sɔrɔ ka tuganin nin bila ka bɔ kurun kɔnɔ tugu. 11Tubanin segira ka na wulafɛ ni olivuyiri furaburukɛnɛ ye a daa la! Nuhun y'a lɔn ko jii tun nɔgɔyara dugukolo yɔrɔ dɔ la. 12A ye kɔnɔni kɛ tile wolonwula tugu, o kɔ, a ye tuganin bila ka bɔ, a ma segi ka n'a fɛ tugu.\n13Nuhun sii saan kɛmɛ wɔɔrɔ ni kelennan, o kalo fɔlɔ tile fɔlɔ loon, jii tun banna dugukolo kan.\nNuhun ye kurun kuun yɛlɛ ka filɛli kɛ, a y'a ye ko dugukolo jara.\n14Kalo filanan tile mugan ni wolonwulanan loon, dugukolo yɔrɔ bɛɛ tun jara pepewu.\n15Ala y'a fɔ Nuhun ye ko: 16«Aw ye bɔ kurun kɔnɔ, e n'i muso, n'i dencɛw, n'i biranmusow. 17Fɛɛn ɲanaman sifa minw bɛɛ be n'i ye, kɔnɔw, ni begɛnw, ani fɛɛn minw be fofo dugukolo kan, i ka bɔ n'olu bɛɛ ye, janko u ka se ka deenw wolo dugukolo kan ka caya a kan.» 18Nuhun n'a dencɛw n'a muso, n'a biranmusow bɔra kɛnɛma. 19Seen naani fɛɛnw sifa bɛɛ bɔra kurun kɔnɔ, ni fɛɛn o fɛɛn be fofo, ni kɔnɔw sifa bɛɛ: ani fɛɛn o fɛɛn be yaala dugukolo kan, u bɛɛ bɔra kurun kɔnɔ.\n20Nuhun ye sarakabɔyɔrɔ lɔ Masaba ye ka dɔ bɔ seen naani fɛɛn bɛɛ la minw ka ɲi, ni kɔnɔ sifa bɛɛ la minw ka ɲi, k'u kɛ saraka ye k'u jɛni. 21Masaba y'o kasa diman mɛn, a y'a fɔ a yɛrɛ kɔnɔ ko: «Adamaden ka miiriyaw si ma ɲi kabini a daminɛ na. O bɛɛ n'a ta, ne tena dugukolo danga mɔgɔw kosɔn tugu abada. Ne tena nimanfɛnw bɛɛ faga tugu fewu i n'a fɔ ne y'a kɛ cogo min na.\n22Ka dugukolo to yen,\ndanni bena kɛ, suman be tigɛ,\nnɛnɛ ni funteni be bɔ,\nsamiɲa ni tilemana be kɛ,\nsuu ni tile bena kɛ yen.»


Mas fɔlɔ 21 AKKDC08 - O koow tɛmɛnin kɔ, min kɛra, o - Bible Search\nMas fɔlɔ 20 Mas fɔlɔ 22\nMas fɔlɔ 21\nNabɔti ka ɛrɛzɛnforo\n1O koow tɛmɛnin kɔ, min kɛra, o filɛ nin ye. *Ɛrɛzɛnforo dɔ tun be Izireyɛlika Nabɔti fɛ. Foro nin tun be Samari masacɛ Akabu ka masaso dɔ gɛrɛfɛ Zizireyɛli. 2Loon dɔ, Akabu y'a fɔ Nabɔti ye ko: «I ka ɛrɛzɛnforo nin di ne ma janko ne k'a kɛ n ka nankɔ ye, bari a ka surun ne ka soo la kosɔbɛ. Ne bena ɛrɛzɛnforo wɛrɛ d'i ma i ta nin nɔɔ na, min ka fisa. Walima n'a diyara i ye, n b'a san i fɛ.»\n3Nga Nabɔti y'a fɔ a ye ko Masaba k'ale kisi a k'a faaw ka cɛɛn d'a ma.\n4Akabu dusu kasinin, n'a dimininba segira soo, Zizireyɛlika Nabɔti ka kuma nunu kosɔn. A tun ko: «N tena n faaw ka cɛɛn d'i ma.» O la, a donna ka taga la soo kɔnɔ, k'a ɲaa sin kogo ma, ka ban ka dumuni kɛ. 5A ka muso Zezabɛli nan'a fɛ k'a fɔ a ye ko: «Mun na i dusu kasinin be ten fɔɔ i banna ka dumuni kɛ?» 6A y'a jaabi ko: «Ne kumana Zizireyɛlika Nabɔti fɛ, ko a k'a ka ɛrɛzɛnforo di ne ma, n be wari d'a ma, walima n'a diyar'a ye, n b'a ɲɔgɔn d'a ma. A ko a t'a di.»\n7A ka muso Zezabɛli y'a fɔ a ye ko ale lo te Isirayɛli mara ɲamɔgɔba ye wa. Ko a ka wili ka dumuni kɛ, ka nisɔndiya, ko ale bena kɛ sababu ye a ka Zizireyɛlika Nabɔti ka ɛrɛzɛnforo sɔrɔ. 8A ye batakiw sɛbɛn ni Akabu tɔgɔ ye, ka Akabu ka taamasiɲɛ la u kan, k'o ci Nabɔti ka dugu cɛkɔrɔbaw n'a ɲamɔgɔw ma. 9A tun ye kuma min fɔ bataki nunu kɔnɔ, o filɛ: A ko u ka sundonko wango la, ka Nabɔti kɛ jama ɲamɔgɔ ye. 10K'o kɔ, u ka mɔgɔjugu fila dɔ sigi a ɲafɛ, k'u kɔnɔnasu a kama, u k'a fɔ ko a ye Ala nɛni, ka masacɛ danga. K'o kɔ, u k'a minɛ ka taga n'a ye dugu kɔfɛ, k'a bon ni kabakuruw ye k'a faga.\n11O la, Nabɔti ka dugu cɛkɔrɔbaw ani dugu ɲamɔgɔw ye Zezabɛli ka fɔta kɛ, a tun ye fɛɛn min sɛbɛn bataki nunu kɔnɔ k'a ci u ma. 12U ye sundonko wango la. U ye jama lajɛn ka Nabɔti kɛ u ɲamɔgɔ ye. 13Mɔgɔjugu fila nana sigi Nabɔti ɲafɛ, k'a fɔ jama ɲana ko: «Nabɔti ye Ala nɛni, ka masacɛ danga.» O kɔ, u ye Nabɔti minɛ ka taga n'a ye dugu kɔfɛ k'a bon ni kabakuruw ye k'a faga. 14O kɔ, u ye cira bila ka ta'a fɔ Zezabɛli ye k'olu ye Nabɔti bon ni kabakuru ye, ko a sara. 15Zezabɛli y'a mɛn tuma min na ko Nabɔti bonna ni kabakuru ye ka faga, a y'a fɔ Akabu ye ko: «Wili sa ka Zizireyɛlika Nabɔti ka ɛrɛzɛnforo minɛ k'a kɛ i ta ye, a tun banna ko a te min feere i ma. A sara ka ban.» 16Akabu y'a mɛn ko Nabɔti sara ka ban tuma min na, a wilila ka taga Zizireyɛlika Nabɔti ka ɛrɛzɛnforo kɔnɔ, janko a k'a minɛ k'a kɛ a yɛrɛ ta ye.\nAkabu ni Zezabɛli bena halaki\n17Masaba y'a fɔ Tisibika Eli ye ko: 18«Wili ka taga Isirayɛli mara masacɛ Akabu fɛ, min be Samari. A be Nabɔti ka *ɛrɛzɛnforo kɔnɔ, a tagara yen janko k'a kɛ a yɛrɛ ta ye. 19- I k'a fɔ a ye ko ne Masaba le ko ten: ‹I ye mɔgɔ faga ka tila k'a bololafɛnw kɛ i ta ye kɛ. Wuluw ye Nabɔti joli nɛɛmu yɔrɔ min na, wuluw fana bena i ta nɛɛmu yen.› »\n20O la, Akabu y'a fɔ Eli ye ko: «Ne jugu, e ye ne yɔrɔ ye kɛ?» Eli y'a jaabi ko: «Ne y'i yɔrɔ ye, bari i y'i yɛrɛ di ka kojugu kɛ Masaba ɲakɔrɔ. 21O la, a ko a bena bɔnɛ lase i ma, ko: ‹U bena i ta cɛn pewu, ka ele Akabu ka somɔgɔ cɛdenw bɛɛ halaki ka bɔ Isirayɛlidenw cɛma, jɔɔn fara hɔrɔnw kan. 22Ne bena i ka soo kɛ i n'a fɔ Nebati dencɛ Zerobowamu ka soo ni Aya dencɛ Bayesa ta kɛra cogo min na, Bari i ye ne dimi, ani i y'a kɛ Isirayɛlidenw ye hakɛ kɛ.› 23- Masaba y'a fɔ Zezabɛli kama fana ko wuluw bena Zezabɛli ɲimi Zizireyɛli dugu laminikogo gɛrɛfɛ. 24A ko Akabu ma ko a ka somɔgɔ min mana sa dugu kɔnɔ, wuluw le ben'a ɲimi. Min mana sa kongo kɔnɔ, kɔnɔw bena o dumu.»\n25Mɔgɔ si m'a yɛrɛ di ka kojugu kɛ ka ye Masaba ɲakɔrɔ ka Akabu bɔ. A ka muso Zezabɛli tun y'a ɲɔti ka don koo la fana. 26A ye baarajugu kɛ ka taga joow sɔn, i n'a fɔ amoriw tun b'a kɛ cogo min na, Masaba tun ye minw gwɛn Isirayɛlidenw ɲa.\n27Akabu ye Eli ka kuma nunu mɛn tuma min na, a y'a ka faniw faran ka dusukasifani ta k'o don a kaan na, ani ka suun don. A tun be to ka la ni fani nin ye, ani ka to ka taama dɔɔni dɔɔni. 28O kɔ, Masaba y'a fɔ Tisibika Eli ye ko: 29«Akabu y'a yɛrɛ majigi ne ɲakɔrɔ cogo min na, i y'o ye wa? A y'a yɛrɛ majigi ne ɲakɔrɔ, o la, ne tena bɔnɛ nin lase a ka tile la tugu, o bena kɛ a deen ka tile la, o tuma na, bɔnɛ nin bena se a ka soo ma.»


Yir 21 AKKDC08 - O kɔ, ne ye sankolokura ni - Bible Search\nYir 20 Yir 22\nSankolokura ni dugukolokura\n1- O kɔ, ne ye sankolokura ni dugukolokura ye. Bari sankolo fɔlɔ ni dugukolo fɔlɔ nunu tun tununa. Kɔgɔji tun te yen tugu. 2- Zeruzalɛmukura, min ye dugu senuman ye, n y'a jigitɔ ye ka bɔ Ala fɛ arijana na. A labɛnnin be, i n'a fɔ kɔɲɔmuso labɛnnin be tagar'a cɛso la. 3- O waati yɛrɛ la, ne ye kumakanba dɔ mɛn ka bɔ masasigilan yɔrɔ la ko: «Ala sigiyɔrɔ filɛ nin ye adamadenw cɛma. A bena to u cɛma, u bena kɛ a ka mɔgɔw ye, ale bena kɛ u ka Ala ye. 4- A bena u ɲaji bɛɛ cɛ. Saya kɔni, o te yen tugu. Mɔgɔ tena sa, mɔgɔ tena kasi, mɔgɔ tena tɔɔrɔ tugu. Bari, diɲɛkura lo, kɔrɔman n'a kɔnɔnafɛnw bɛɛ tununa bugubugu.» 5Mɔgɔ min siginin be masasigilan kan, ale y'a fɔ o tuma na ko: «N be fɛɛn bɛɛ kɛ kura ye.» O kɔ, a y'a fɔ ne ye ko a bena min fɔ, ko n k'o sɛbɛn, bari, tiɲɛ kuma lo, mɔgɔ ka kan k'a jigi la min kan.\n6- A y'a fɔ tugu ko: «A bɛɛ dafara sisan. Ne le ye Alifa ni Omega ye.f Ne le ye koo bɛɛ daminɛ ni laban ye. Ni minnɔgɔ be min na, jii min be nii banbali di mɔgɔ ma, ne bena o di o tigi ma, sara te min na. 7- Min mana see sɔrɔ, n bena o kɛ k'o tigi sara, ani ka kɛ a ka Ala ye, a fana ka kɛ n deen ye. 8Nga siranbagatɔw kɔni, ani lanabaliw, ni mɔgɔjuguw, ni mɔgɔfagalaw, kakalaw, lagwɛlikɛlaw, josɔnlaw, ani galontigɛlaw bɛɛ, olu kɔni niyɔrɔ ye jahanama le ye. O le ye saya filanan ye.»\nZeruzalɛmukura ka koo\n9O tuma na, mɛlɛkɛ wolonwula minw tun be ni tɔɔrɔ sifa wolonwula nunu ye u bolo dagaw kɔnɔ, o kelen nan'a fɔ ne ye ko: «Na yan n be Sagaden ka maminɛmuso yira i la, a ka muso.»\n10- Nii Senuman jigira ne kan, mɛlɛkɛ ye ne ta ka taga ni ye ye kulu jamanjanba dɔ kan. Mɛlɛkɛ ye Zeruzalɛmu dugu senuman nin yira ne la, a jigitɔ ka bɔ Ala fɛ arijana na. 11Ala ka nɔɔrɔ tun b'a kan. A tun be manamana kosɔbɛ. 12Kogo jamanjan tun kɛnin bɛ k'a lamini. Donda tan ni fila b'a la, mɛlɛkɛ kelen kelen tun lɔnin bɛ daa nunu bɛɛ la. Isirayɛli deen tan ni fila tɔgɔw sɛbɛnnin be daa nunu kan. 13- Dugu nin donda saba tun sinnin be kɔrɔn ma, saba be tileben fɛ, saba be kɔgɔdugu ɲafan fɛ, saba be worodugu ɲafan fɛ. 14Kogo nin juu siginin be kabakuru tan ni fila le kan. Sagaden ka ciden tan ni fila tɔgɔw sɛbɛnnin b'o kabakuru nunu kan kelen kelen.\n15- Mɛlɛkɛ min tun be kumana ni ne ye, sumanikɛnan dɔ minɛnin tun b'a bolo, o tun be i n'a fɔ sanubere. A tun ka kan ka dugu nin boɲa suma, k'a dondaw n'a lamini kogo suma. 16Dugu nin tun ye nɔnkɔn naani ye. A nɔnkɔnw bɛɛ jaɲa ye kelen ye. A y'a suma ni bere nin ye, nɔnkɔn kelen kelen bɛɛ ye kilo waa tan ni fila (12 000) ye, ka lɔ ka wili sanfɛ, o n'a nɔnkɔn jaɲa bɛɛ ye kelen ye. 17O kɔ, a y'a lamini kogo fana suma ni adamadenw ka sumanikɛnan ye. O jaɲa kɛra mɛtɛrɛ bi wɔɔrɔ ni duuru ye ka wili sanfɛ. 18Dugu lamini kogo tun lɔnin be ni kabakuru binkɛnɛman le ye, dugu yɛrɛ lɔnin be ni sanu le ye, a be manamana kosɔbɛ. 19Dugu lamini kogo juu bɛɛ tun ye dakamana kabakuru sifa bɛɛ ye. Kabakuru fɔlɔ tun ye binkɛnɛman ye, a filanan ye bulaman ye, a sabanan ɲɛgɛnin tun lo, a naaninan ye binkɛnɛman ɲagaminin ni bulaman ye, 20a duurunan ye wuleman ye, a wɔɔrɔnan ye wuleman piyanpiyan ye, a wolonwulanan ye binkɛnɛman ɲaa faganin ye, a seeginan ye wuleman ɲaa faganin ye, a kɔnɔntɔnnan ye nɛrɛmuguman ye, a tannan ye binkɛnɛman ɲagaminin ni nɛrɛmuguman ye, a tan ni kelennan ye wuleman cɔncɔn ɲaa faganin ye, a tan ni filanan ye kɔlɔbolaman ye. 21- Dugu donda koon nunu tun kɛnin be ni kɔnɔkisɛ sɔngɔgwɛlɛn tan ni fila ye. Koon kelen kelen bɛɛ ye kɔnɔkisɛ kelen kelen le ye. Dugu nin kɛnɛba ye sanu le ye, n'a be manamana i n'a fɔ luluu.\n22N ma Alabatoso ye dugu nin na. Matigi Ala, Setigi Ala, ale ni Sagaden le ye dugu Alabatoso ye. 23- Dugu nin mako te tile ni kalo yeelen na, bari Ala ka nɔɔrɔ y'a yeelen ye, Sagaden y'a fitinɛ ye. 24- Adamadenw bena taama a yeelen fɛ. Masaw bena na n'u ka boɲa ye. 25Dugu nin dondaw yɛlɛnin bena to tuma bɛɛ, bari suu tena ko yen tugu abada. 26- U bena na ni adamadenw ka boɲafɛnw n'u ka dawulafɛnw bɛɛ ye a kɔnɔ. 27- Fɛnnɔgɔnin si tena don dugu nin kɔnɔ. Kojugukɛla, walima galontigɛla si tena don yen. Nga minw tɔgɔ sɛbɛnnin be Sagaden ka sɛbɛ kɔnɔ, olu dama le bena kɛ yen.


Yusufu ni Mariyamu tagara ni Yezu ye Alabatosoba kɔnɔ | Yezu ka ɲɛnamaya\nLayidu tara deen min koo la\nU YE YEZU KƐNƐKƐNƐ ANI KƆFƐ, U TAGARA N’A YE ALABATOSOBA KƆNƆ\nYusufu ni Mariyamu ma kɔsegi Nazarɛti tugun. U tora Bɛtilehɛmu. Yezu wolonin tile seeginan loon, u y’a kɛnɛkɛnɛ i ko Ala ka sariya tun b’a ɲini Israɛldenw fɛ cogo min na (Levitiki 12:2, 3). O loon na le fana, u be deen tɔgɔ la. Yusufu ni Mariyamu y’u deen tɔgɔ la ko Yezu i ko mɛlɛkɛ Gabiriyɛli tun y’a fɔ u ye cogo min na.\nKalo kelen ni kɔ tɛmɛna. Yezu ye tile 40 sɔrɔ sisan. A bangebagaw tagara n’a ye min? U tagara n’a ye Alabatosoba kɔnɔ Zeruzalɛmu. U siginin be yɔrɔ min na, o ni Zeruzalɛmu yɔrɔ man jan. Sariya tun b’a fɔ ko ni muso jigira dencɛ la, tile 40nan loon na, a ka ɲi ka taga Alabatosoba kɔnɔ ka saraka bɔ walisa k’a yɛrɛ saniya.—Levitiki 12:4-8.\nMariyamu y’o lo kɛ. A tagara ni kɔnɔnin deen fila ye walisa k’u kɛ saraka ye. O b’a yira ko see bɛrɛ tɛ Yusufu ni Mariyamu ye wariko ta fan fɛ. Ka kɛɲɛ ni Ala ka sariya ye, u ka ɲi ka sagajigi ani kɔnɔnin lo bɔ saraka ye. Nka ni sagajigi see tɛ jigibagatɔ ye, a be se ka tuganin walima jɛnɛtuba fila bɔ saraka ye. Olu lo see be Mariyamu ye ani a fana y’olu lo kɛ saraka ye.\n“SANIYALI MIN KA KAN KA KƐ,” O WAGATI SERA\nNi Israɛl muso ye deen wolo, a be jati ko a nɔgɔnin lo wagati damanin dɔ la. N’o wagati dafara, a ka ɲi ka saraka jɛnita bɔ walisa k’a yɛrɛ saniya. O koo be bɛɛ hakili jigi ko mɔgɔ dafabali lo wolola. Yezu ye deen senuman ye ani a dafanin lo (Luka 1:35). O bɛɛ n’a ta, Mariyamu ni Yusufu “tagara ni Yezu ye” Alabatosoba kɔnɔ walisa ka “saniyali” koo dafa ka kɛɲɛ ni Musa ka sariya ye.—Luka 2:22.\nAlabatosoba kɔnɔ, cɛkɔrɔba dɔ gwɛrɛla Yusufu ni Mariyamu na. A tɔgɔ ko Simeyɔn. Jehova y’a yira o cɛɛ la ko ale ye layidu ta Krista wala Masiya min koo la, a bena o ye ka sɔrɔ ka sa. O loon na, hakili senu ye Simeyɔn lasun a tagara Alabatosoba kɔnɔ. A ye Yusufu ni Mariyamu ye o yɔrɔ la n’u dencɛ ye. Simeyɔn ye Yezu ta a bolo.\nKa Yezu to a bolo, a ye Ala tanu ko: “Matigi, i ye min fɔ, o kɛra. I be se k’i ka kalifa minɛ ne la sisan, ne ka taga hɛrɛ la, bari i ye kisili sababu min ci, ne ɲaa lara o kan, i ye min labɛn mɔgɔw bɛɛ ye. A bena yeelen bɔ diɲɛ mɔgɔw bɛɛ ye k’i yira u la. A bena boɲa la an Isirayɛlidenw kan, an minw ye i ka mɔgɔw ye.”—Luka 2:29-32.\nO kumaw ye Yusufu ni Mariyamu kabakoya! Simeyɔn ye duga kɛ u ye ani a y’a fɔ Mariyamu ye ko a dencɛ “bena kɛ sababu ye Ala bena Isirayɛliden caaman jalaki, ka sɔn caaman fana na.” A y’a fɔ fana ko Mariyamu niin bena tɔɔrɔ i n’a fɔ u y’a sɔgɔ ni muru ye.—Luka 2:34.\nMuso dɔ fana tun be yen, a tɔgɔ ko Anɛ, kira lo. A sii ye saan 84 ye. A tun tɛ fɔn Alabatosoba kɔnɔ. A gwɛrɛla Yusufu, Mariyamu ni Yezu la. Anɛ y’a daminɛ ka barika la Ala ye ani ka Yezu kofɔ mɔgɔw ye.\nKoo minw bɛɛ kɛra Alabatosoba kɔnɔ, miiri k’a filɛ u ye Yusufu ni Mariyamu ninsɔndiya cogo min na! Siga t’a la, o koow bɛɛ y’a to u y’a faamu ko Ala tun ye layidu ta deen min koo la, u dencɛ lo.\nCɛdennin tun mana wolo Israɛldenw fɛ, u tun b’a tɔgɔ la wagati juman le?\nDeen bamuso tun ka ɲi ka mun lo kɛ a deen tile 40nan loon? Mariyamu ye min kɛ o loon na, o be mun lo yira a koo la wariko ta fan fɛ?\nAlabatosoba kɔnɔ, jɔn ni jɔn lo ye Yezu lɔn ani u y’o yira cogo di?\nA ci dɔ ma A ci dɔ ma Layidu tara deen min koo la\njy sap. 6 ɲɛɛ 20-21


Mar 8 AKKDC08 - Loon dɔ la, jamaba lajɛnnin tun be Yezu - Bible Search\n1Loon dɔ la, jamaba lajɛnnin tun be Yezu kɔrɔ tugu. Foyi tun te jama fɛ k'a dumu minkɛ, a y'a ka kalandenw wele k'a fɔ u ye ko: 2«Jama nin hinɛ be ne la, bari, u be ni ne ye, a tile saba ye bii ye, foyi t'u fɛ k'a dumu. 3Ni ne ye sira d'u kɔngɔtɔlaman ma, u barika bena dɛsɛ sira la, bari u dɔw bɔyɔrɔ ka jan.»\n4A ka kalandenw y'a jaabi ko: «Anw bena se ka dumuni sɔrɔ yɔrɔ jumɛn yan kongokolon nin kɔnɔ ka mɔgɔ nunu fa?»\n5Yezu y'u ɲininga ko: «Burukun joli le b'aw fɛ?» U ko burukun wolonwula.\n6A y'a fɔ jama ye k'u ka sigi duguma. A ye burukun wolonwula ta ka barika la Ala ye. O kɔ, a y'o karikari k'u d'a ka kalandenw ma k'u k'a tilan. U y'a tilan jama cɛ. 7Jigɛmisɛn damani tun b'u fɛ fana. Yezu ye barika la Ala ye o la, k'a fɔ a ka kalandenw ye k'u k'o fana tilan jama cɛ. 8U ye dumuni kɛ fɔɔ ka fa. U ye dumuni tɔɔ cɛ ka segi wolonwula fa n'a ye. 9Mɔgɔ minw tun y'o dumuni kɛ, olu tun be mɔgɔ waa naani ɲɔgɔn bɔ. O kɔ, Yezu y'a fɔ u ye k'u ka taga soo. 10O yɔrɔnin bɛɛ, Yezu n'a ka kalandenw donna kurun kɔnɔ ka taga Dalimanuta mara la.\nFariziɲɛw ko Yezu ka kabako dɔ kɛ\n11- *Fariziɲɛw tagara Yezu sɛgɛrɛ ka sɔsɔli daminɛ n'a ye. U tun b'a fɛ k'a kɔrɔbɔ minkɛ, u y'a ɲini a fɛ ko a ka kabako dɔ kɛ ka bɔ sankolo la. 12- Yezu ninakilila ni fanga ye k'a fɔ ko: «Mun na bii mɔgɔ nunu b'a fɛ ne ka kabako dɔ kɛ? Tiɲɛ na, ne b'a fɔ aw ye ko kabako si tena kɛ k'a yira u la.»\n13O kɔ, Yezu bɔra u kɔrɔ ka taga don kurun kɔnɔ tugu ka taga baa kɔ.\nFariziɲɛw ni Erɔdi ka burufununan\n14Kalandenw tun ɲinɛna ka buru ta. Foyi tun t'u fɛ kurun kɔnɔ fɔɔ burukun kelenpe. 15- Yezu y'u ladi ko: «Aw k'aw yɛrɛ kɔlɔsi *Fariziɲɛw ka burufununan ni *Erɔdi ta ma.»\n16Kalandenw y'a fɔ ɲɔgɔn ye ko: «Buru t'an fɛ minkɛ, o le y'a to Yezu be kuma ten.»\n17Yezu bɔra u ka kuma kala ma, a y'u ɲininga ko: «Mun na aw b'a fɔra ɲɔgɔn ye ko: ‹Buru t'an fɛ minkɛ,› k'o le y'a to ne be kuma ten? Aw te faamuli kɛ halibi wa? Aw hakili ka dɔgɔ wa? 18- Ɲaa b'aw fɛ, aw do te yeli kɛ. Tulo b'aw fɛ, aw do te mɛnni kɛ. 19Ne ye burukun duuru karikari k'a di cɛɛ waa duuru ma tuma min na, aw hakili t'o la wa? Aw ye segi joli fa n'a tɔɔ ye?» U y'a jaabi ko segi tan ni fila. 20A y'u ɲininga tugu ko: «Ne ye burukun wolonwula tilantilan k'u di mɔgɔ waa naani ma tuma min na, aw ye segi joli fa n'a tɔɔ ye?» U y'a jaabi ko segi wolonwula.\n21Yezu y'a fɔ u ye ko: «Aw te koo faamu halibi wa?»\nYezu be fiɲɛntɔ dɔ kɛnɛya\n22Yezu n'a ka kalandenw tagara Bɛtisayida. Mɔgɔ dɔw tagara Yezu sɛgɛrɛ ni fiɲɛntɔ dɔ ye. U ye Yezu daali ko a ka sabali ka maga o fiɲɛntɔ nin na k'a kɛnɛya. 23A y'a bolo minɛ ka bɔ n'a ye dugu kɔnɔ. O kɔ, a y'a daji mɔ fiɲɛntɔ nin ɲaa na k'a bolo la a kan k'a ɲininga ko: «I ɲaa be fɛɛn dɔ la wa?»\n24Fiɲɛntɔ y'a ɲaa yɛlɛ k'a fɔ ko: «Ne ɲaa be mɔgɔw la, u be i n'a fɔ yiriw nga u be taamana.»\n25Yezu y'a bolo la cɛɛ ɲaa kan tugu. O kɔ, cɛɛ y'a ɲaa yɛlɛ, a ye fɛɛn bɛɛ ye ka ɲa. 26O tuma na, Yezu y'a fɔ a ye ko: «Tilen ka taga soo, i kana taga bɔ dugu nin kɔnɔ yɛrɛ.»\nPiyɛri ko Yezu ye Ala ka Mɔgɔ wolomanin nin ye\n(Mat 16.13-20; Luka 9.18-21)\n27Yezu n'a ka kalandenw tagara Filipu ka Sezare dafɛduguw la. K'u to sira kan, a y'a ka kalandenw ɲininga ko: «Mɔgɔw b'a fɔra ko ne ye jɔn ye?»\n28- U y'a jaabi ko: «Dɔw ko i ye Zan batizelikɛla ye, dɔw ko i ye Eli ye, dɔw fana ko i ye kiraw dɔ ye.»\n29- Yezu y'u ɲininga tugu ko: «Aw do, aw b'a miiri ko ne ye jɔn ye?»\nPiyɛri y'a jaabi ko: «I ye Ala ka Mɔgɔ wolomanin nin ye.» 30O la, Yezu y'a fɔ k'a gwɛlɛya u ye k'u kana o fɔ mɔgɔ si ye.\n(Mat 16.21-28; Luka 9.22-27)\n31O kɔ, Yezu ye kuma ta k'a ka kalandenw kalan. A y'a fɔ u ye ko: «Wajibi lo Mɔgɔ Dencɛ ka tɔɔrɔ kosɔbɛ. Cɛkɔrɔbaw ni sarakalasebagaw kuntigiw, ani sariya karamɔgɔw bena ban a la, u ben'a faga, nga tile sabanan loon a faganin kɔ, a bena kunun.»\n32A y'o kuma nin fɔ u ye k'a gwɛ. O la, Piyɛri tagara n'a ye gɛrɛn na k'a daminɛ k'a jalaki. 33Nga Yezu y'a ɲaa yɛlɛma k'a ka kalanden tɔw filɛ k'a fɔ Piyɛri ye ko: «E Sutana nin, taga ka bɔ n kɔrɔ, bari i ka miiriya ni Ala ta te kelen ye, i be miiri i n'a fɔ adamaden tɔw.»\n34- O kɔ, Yezu y'a ka kalandenw ni jama wele k'a fɔ u ye ko: «Ni mɔgɔ min b'a fɛ ka tugu ne kɔ, o tigi kana miiri a yɛrɛ ka nafa koo la. A k'a ka gwengwenlɔgɔ ɲun ka tugu ne kɔ. 35- Mɔgɔ o mɔgɔ b'a fɛ k'a nii kisi, o tigi bena bɔnɔ a la. Nga ni mɔgɔ min bɔnɔna a nii na ne ni kibaru diman kosɔn, o tigi ben'a nii kisi. 36A be mun ɲa mɔgɔ ye ka diɲɛ fɛɛn bɛɛ sɔrɔ n'a bɔnɔna a nii na? 37Mɔgɔ be se ka mun di Ala ma min b'a nii sɔngɔ bɔ? 38Bii mɔgɔw banna Ala la, u be hakɛ kɛ. Ni mɔgɔ min maloyara olu ɲana ka ne koo fɔ, ne bena na n Faa ka sebagaya la tuma min na ni mɛlɛkɛ senumanw ye, Mɔgɔ Dencɛ fana bena maloya k'a fɔ k'o tigi ye a ka kalanden ye.»


Sir Introduction AKKDC08 - Bible Search\nLɔn 19 Sir 1\nSira deen Zezu le ye kitabu nin sɛbɛn. A tun t'a fɛ zuwifuw ka landaw be tunu, bari, girɛkiw ka landaw tun be fanga sɔrɔla ka taga ɲa o waati la. A tun ye kitabu nin sɛbɛn eburukan na le. Nga, o yɔrɔ caaman tununa. A mamaden tun sera k'a yɛlɛma girɛkikan na. Girɛkikan kitabu yɛlɛmanin le ye nin ye. A be mɔgɔw kalan ko koo bɛɛ la mɔgɔ ka kan k'a yɛrɛ minɛ ka kɛɲɛ ni Ala sago ye.\nSɛbɛ yɛlɛmabaga ka kuma (1) - (35)\nAdamaden ka kan k'a yɛrɛ minɛ cogo min na 1.1—16.23\nAdamaden n'a Danbaga Ala 16.24—23.27\nLɔnniya be min ɲa adamaden ye 24.1—32.13\nAla ɲasiran lɔyɔrɔ adamaden sii kɔnɔ 32.14—42.14\nAla ka baara, diɲɛ kɔnɔ 42.15—50.29\nSiraki dencɛ Yezu ka dalili 51.1-12\nLɔnniya ɲini 51.13-30\nSɛbɛ yɛlɛmabaga ka kuman\n(1) Sariya ani ciraw ni minw tugura u kɔ, ye kobaba caaman di anw ma an be kan ka Isirayɛlidenw tanu minw kosɔn u ka kalan ani u ka kolɔn kama. Nga, mɔgɔ ma kan ka lɔnniya sɔrɔ sɛbɛkalan dama barika la. (5) Minw ye lɔnniya sɔrɔ, olu be kan ka tɔw dɛmɛ minw be lɔnnaya la u ka kuma ani u ka sɛbɛnw fɛ.\nO le y'a to, ne mamacɛ Yezu min tun ye sariya kalan ani ciraw ka sɛbɛ kalan fisaya ni koo bɛɛ ye, (10) ani an faaw ka sɛbɛ tɔw fana ye, ka lɔnniyaba sɔrɔ o kalan nin na, a fana ye sɛbɛ dɔ kɛ kalan ani lɔnniya kan waasa lɔnniya ko ka di mɔgɔ minw ye, n'u gwɛrɛ la lɔnniya teriw la, u ka se ka taa ɲa u ka duɲɛ latigɛ la i ko sariya b'a fɛ cogo min na. (15) O la, aw be kan ka sɛbɛ nin kalan ni ɲimalɔ ani hakili sigi ye ani ka yafa an ma (20) n'aw y'a ye ko yɔrɔ dɔ ma ɲa. An kɔni y'an seko bɛɛ kɛ waasa ka kuman dɔw gwɛya. Bari koo dɔw fɔcogo eburukan na nin sɛbɛ nin na, te se ka kɛ kelen ye n'a yɛlɛmana siyakan wɛrɛ la. Nin sɛbɛ nin yɛrɛ dama fana tɛ, sariya sɛbɛw ani ciraw ka sɛbɛw (25) ani sɛbɛ tɔw fana be ten. Yɛlɛmani caaman be u kɔrɔ la.\nEvɛrizɛti ka faamaya saan 38 nan na taara Ezipiti ka taa kalan ɲanama nin sɛbɛ dɔ sɔrɔ yen. (30) N y'a lanyini n yɛrɛ ye ko a ka kan n ka lalagari dɔ ani sigɛn dɔ kɛ ka sɛbɛ nin yɛlɛma siɲana caaman kɛni kɔ waati dɔɔni nin kɔnɔ waasa ka baara nin kɛ ka ɲa, k'a bɔ mɔgɔ ye minw be lɔnnayala n'u b'a fɛ ka kɛ lɔnniya teriw, (35) ani k'u ka kɛtaw n'u sii kaɲa ni sariya ye.